Apa Gila India Upah 40 Orang Jadi Monyet?

Dewan Parlimen India dianggotai 543 ahli yang nampaknya sudah jemu bergelagat seperti monyet dalam dewan. Jadi mereka mengupah 40 orang luar untuk mengikut resmi monyet.

Keputusan ini mungkin bunyi lucu. Walaupun sebahagian besar dalam kalangan Ahli Parlimen India dituduh melakukan banyak jen.ayah (AFP, 2019), tidakan ini sebenarnya berasbab.

Pada tahun 2007, New Delhi dikejutkan dengan berita buruk tentang Timbalan Datuk Bandar mereka. S.S. Bajwa digegaskan ke hospital, selepas diser.ang.

Beliau mengalami keced.eraan sangat serius di bahagian kepala dan akhirnya meninggal dunia di hospital (CBS, 2007).

Siapa yang menye.rang Bajwa? Sekumpulan monyet rhesus (macaca mulatta). Dalam banyak-banyak baha.ya India, Bajwa sebenarnya terbµnµh angkara empat ekor monyet. Beliau cuba menghalau… tetapi terjatuh semasa melarikan diri.

Pemergian Bajwa akhirnya mengejutkan India daripada mimpi. Kerajaan India terngadah dan menyedari bahawa masalah monyet semakin meruncing di bangunan pentadbiran, kuil keagamaan dan tempat kejiranan.

Punca di sebalik masalah ini adalah kerana masyarakat yang tidak cakna tentang sains. Ramai dalam kalangan rakyat India percaya bahawa monyet ialah jelmaan dewa Hanuman. Lalu mereka memberikan makanan kepada haiwan-haiwan ini.

Sudah dapat makanan percuma, takkan mahu susah payah lagi – banyak monyet membanjiri kawasan awam, sekali gus mengganggu ketenteraman dan keselamatan setempat.

India cuba menggunakan spesis langur (semnopithecus entellus) untuk menghalau monyet-monyet ini. Namun monyet masih mengga.nas kerana masalah ini berlaku akibat isu sistemik.

India tidak kisah jika langur digunakan. Bukannya langur ada kerja lain pun. Daripada menganggur, baik buat kerja.

Ramai dalam kalangan aktivis alam sekitar mendedahkan bahawa langur dizal.imi semasa melakukan kerja ini. Mereka siap mendapatkan perintah mahkamah, kerana khuatir jika langur akan dibi.akkan tanpa sifat perikemanusiaan.

Suka atau tidak, kerajaan India terpaksa mengupah orang lain. Skop kerja sebenarnya mudah: buat bunyi langur (entah apa yang ditulis dalam resumé nanti).

Punca Monyet Berkampung Di Tempat Awam

Kumpulan 40 orang ini perlu bersembunyi di sebalik pokok terlebih dahulu. Apabila monyet semakin berkelompok, barulah mereka keluar – memekik bunyi langur dengan kuat, hingga monyet-monyet ini lari bertempiaran (BBC, 2014). Cuma mereka tidak perlu berpakaian seperti langur.

Selama ini pun mereka berkemahiran dalam lakonan pentas sebagai beruk (Anand, 2014). Jadi kemahiran sedia ada sedang diguna pakai demi negara yang sedang menghadapi musibah 40,000 monyet tanpa kawalan.

Gejala monyet ini terlalu serius sampai menjadi sebahagian daripada manifesto politik (Menon & Kataria, 2018).

Inilah contoh yang mana ahli politik membuat kerja lagi teruk daripada monyet. Sekurang-kurangnya monyet berleluasa mendapat makanan. Ahli politik membuat masalah saja. Asalnya monyet tenang di dalam habitat asal.

Tetapi bandar raya India berkembang terlalu pesat, hingga menjejaskan tempat tinggal monyet. Kekurangan makanan, mereka terpaksa berkampung di tempat awam, sambil menjejaskan potensi tempatan.

Mereka mengganggu ketenteraman. Mereka mencuri makanan. Mereka menyer.ang orang.

Dan satu bandar kadangkala menjadi mang.sa keadaan, kerana monyet-monyet ini mengunyah kabel fiber optik yang tergantung di tebing Sungai Ganga.

Memang dasar monyetlah, lari bertempiaran apabila agen langur membuat bunyi… tetapi kembali setelah mereka semua pergi.

Cara Sebenar Menangani Gejala Monyet

Haiwan tidak mempunyai akal untuk mengetahui baik buruk. Ilmunya terbatas dalam bentuk fitrah. Ia hanya bertindak atas dasar cari makan. Ia tahu makanan elok dan busuk atau basi. Semuanya berdenyut mengikut naluri. Jika berasa ingin makan, ia tidak kisah jika makanan tersebut halal (bukan dicuri).

Jadi masalah mereka perlu dicegah menggunakan fitrah juga. Fitrah ini perlu dikenal pasti terlebih dahulu, melalui pengetahuan saintifik tentang cara hidup mereka.

Monyet mempunyai jangka hay.at yang singkat. Seekor monyet dijangka boleh hidup selama 27 tahun sahaja. Jika hidup di liar, jangka hay.at mereka hanya 15 tahun kerana terdedah dengan segala penyakit.

Membµnµh monyet ialah satu tindakan yang tidak beretika. Tetapi memµtµskan rantaian populasi mereka menunjukkan potensi penyelesaian masalah, asalkan dibuat dengan teliti untuk mengelakkan kepµpµsan kawasan.

Seorang saintis bernama S.M. Mohnot mencadangkan kaedah pemandµlan kepada pihak kerajaan untuk mengurangkan populasi monyet dalam jangka panjang.

RUJUKAN:

AFP. (2019, Mei 25). 40% of India’s MPs face (ditapiskan) charges, including (ditapiskan) and (ditapiskan): Study. The Straits Times.

Anand, A. (2014, Ogos 1). Indian parliament hires monkey impersonators to restore order. The Guardian.

BBC. (2014, Ogos 2). India employs 40 mimics to scare off parliament monkeys.

CBS. (2007, Oktober 22). Indian Official (ditapiskan) After Monkey (ditapiskan).

Menon, M., & Kataria, S. (2018, Disember 11). Monkeys run (ditapiskan) in India’s corridors of power. Reuters.


Fizik Disebalik Jodoh Dan Cinta

Fenomena Quantum Entanglement ini sangat menarik. Bila belajar fasal ini, aku rasa kagum betul bila sesuatu yang aku rasa macam ‘mustahil’ berada dalam kerangka penemuan saintifik.

Kita selalu kenal Einstein dengan idea relativitinya. Tetapi tahukah anda, pada lewat hayatnya, Einstein telah merangka kerja yang sama hebat dengan idea relativitinya, iaitu Paradoks EPR (EPR Paradox).

EPR datang daripada nama Einstein-Podolski-Rosen, iaitu Einstein bekerjasama dengan dua orang saintis muda pada masa itu, Boris Podolski dan Nathan Rosen.
Antara idea EPR Paradox ini adalah untuk membalas fenomena quantum entanglement yang dikatakan memusnahkan idea relativiti khas.

Aku sebenarnya, ambil masa juga untuk memikirkan cara bagaimana untuk memudahkan kefahaman terhadap fenomena ini. Tetapi dengan analogi ini, aku harap kau boleh faham.
Pada asalnya idea quantum entanglement ini diusulkan berdasarkan eksperimen dua partikel. Tetapi nak kasi mudah, anda bayangkan dua buah kotak yang masing-masing terdapat seekor kucing. Lebih kurang macam eksperimen Schrodinger.

Dalam kotak tersebut terdapat radiasi yang boleh menyebabkan kucing tersebut mati. Tetapi kebarangkalian untuk radiasi itu bocor adalah sebanyak 50%. Jadi, terdapat dua kotak dan masing-masing berisi seekor kucing, kebarangkaliannya seperti berikut,

Kotak 1: Kucing Mati, Kotak 2: Kucing Hidup
Kotak 1: Kucing Hidup, Kotak 2: Kucing Mati
Kotak 1: Kucing Mati, Kotak 2: Kucing Mati
Kotak 1: Kucing Hidup, Kotak 2: Kucing Hidup
.
Maksudnya kita akan ada empat kebarangkalian situasi kucing ini berlaku. Apabila kucing ini mempunyai pertalian (entanglement), maka, apabila seekor kucing hidup, kucing yang lainnya akan mati.

Jadi, kebarangkalian itu akan mengerucut pada dua kebarangkalian saja, iaitu kalau kucing di kotak 1 mati, kucing di kotak 2 mesti kena hidup. Begitulah juga disebaliknya.
Jadi, fenomena quantum entanglement di sini adalah, kalau aku buat eksperimen kotak 1 di rumah aku, dan kau buat eksperimen kotak 2 di rumah kau, keputusannya tetap akan sama juga.

Kalau kucing aku hidup, kucing kau mesti mati. Di seakan-akan kedua-dua kucing ini mempunyai sejenis ‘komunikasi’ dan pertalian (entanglement) antara satu sama lain.
Tidak kira berapa jauh pun rumah aku daripada rumah kau, malah kalau rumah kau berada di hujung alam semesta atau berada di galaksi lain sekalipun, keputusannya tetap sama.

Kembali pada eksperimen dua partikel tadi. Saintis mahu mengukur sifat dua buah partikel yang telah ditembak. Tetapi mereka dapati keputusan kedua-dua partikel tadi simetri. Kalau partikel 1 dapat 70, partikel 2 mesti dapat 30.

Disebabkan sifat partikel sering berubah-rubah, jadi apabila ukuran partikel 1 berubah jadi 40, partikel 2 mesti dapat 60. Kalau hitam, yang lainnya akan jadi putih.

Tidak kiralah berapa jauh jarak partikel tersebut, keputusannya tetap macam ini. Jadi, apakah yang menyebabkan ia melanggar idea relativiti?

Relativiti menyatakan, tiada perkara yang lebih laju daripada cahaya. Jadi, bagaimana partikel 1 menghantar maklumat dirinya dengan kelajuan lebih laju daripada cahaya kepada partikel 2 untuk membolehkan mereka ‘berhubung’?

Itulah sebab Einstein mengusulkan idea ‘spooky action at a distance’ yang menyatakan partikel itu berubah sifat tanpa mereka berinteraksi. Tetapi ahli fizik ortodoks seperti Neils Bohr tidak menerima idea tersebut.

Apa yang berlaku ini menyebabkan Einstein percaya Quantum Mechanics masih belum selesai selagi ia bersifat kebarangkalian. Einstein percaya ia bersifat tetap (deterministic). Tetapi sampai sekarang idea itu masih belum terungkap.

Jadi, kau orang boleh kaitkan tak dengan cinta? Haha. Mungkin jodoh kau orang jauh. Tetapi jauh macam mana pun, kalau dah takdir, kau orang akan bersatu jua untuk melengkap sebuah ‘hubungan’.

Cinta antara ibu dan anak pun begitu. Bila ada apa-apa berlaku pada anak, ibu akan rasa tak sedap hati. Aku selalu dapat tahu kembar pun begitu. Kalau seorang sakit, kembarnya akan rasa juga.

Mak aku sendiri pernah kata, kalau mak aku sakit, aku akan sakit juga.


Europa – Lautan Di Luar Bumi

Tahun lalu, komuniti saintifik berbahas mengenai penemuan baharu di satelit semulajadi planet Musytari iaitu Europa yang dikatakan wujudnya satu bentuk fisur-fisur gas seperti yang pernah dirakam di Enceladus – mengukuhkan lagi hipotesis akan wujudnya sistem lautan di Europa.

Sejak foto imejan resolusi tinggi yang dihantar oleh prob-prob angkasa Voyager, Cassini dan Galileo keatas satelit semulajadi Planet Musytari sampai kepada tangan-tangan para penyelidik angkasalepas, mereka berhipotesis akan kemungkinan adanya satu bentuk sistem lautan di Europa. Cerapan susulan oleh teleskop angkasa Goddard dan Hubble menguatkan lagi hipotesis ini yang pada pendapat pihak penulis adalah tidak mustahil sama sekali.

Hasil dari foto yang diambil prob-prob penjelajah angkasalepas tersebut memberikan satu kelainan pada Europa berbanding satelit-satelit semulajadi lain yang wujud dalam sistem suria – keadaan permukaan satelit semulajadi tersebut yang secara relatifnya sangat muda dan kurang kesan impak dahsyat akibat hentaman meteorit seperti yang kebiasaannya ditemui pada bulan kita di Bumi dan lain-lain planet yang mempunyai satelit semulajadi. Permukaan Europa yang sangat muda serta kesan aktiviti geologi yang tidak terlalu jelas (seperti ia wujud dan kemudian dihilangkan) menjadikan ia asas kepada para penyelidik untuk membentuk hipotesis akan kewujudan sistem lautan kedua di Sistem Suria selain dari Bumi.

Melihatkan linea (atau garisan) panjang yang bersilang antara satu sama lain pada Europa, memberikan satu gambaran bahawa ia adalah garis-garis yang terbentuk hasil dari fenomena pasang-surut yang wujud akibat daya tarikan graviti Musytari, memungkinkan adanya lautan sub permukaan dibawah lapisan tersebut yang sebilang masa memperbaharui permukaan keseluruhan satelit semulajadi sistem Jovian tersebut. Dikatakan permukaan Europa adalah terdiri dari lapisan ais tebal dan dibawahnya adalah lautan yang barangkali mengandungi organisma kehidupan.

Ini adalah antara bukti berdasarkan pencerapan saintifik serta perbandingan dengan sifat geologi Bumi sendiri yang memungkinkan akan wujudnya lautan sub-permukaan.

Sifat Europa hasil pencerapan oleh prob Cassini dan Galileo memberikan indikasi bahawa ia mempunyai atmosfera tersendiri – dimana dikesan wujudnya Ionosfera dan hasil cerapan medan magnetik Europa oleh Galileo yang memberikan data berkenaan adanya induksi medan magnet yang berinteraksi dengan Musytari, memberikan indikasi bahawa akan wujudnya lapisan konduktif sub-permukaan – mengukuhkan lagi hipotesis yang Europa mempunyai sistem lautan yang terbentuk dibawah lapisan permukaannya.

Walaubagaimanapun hipotesis akan kekal menjadi hipotesis jika sekiranya tiada usaha untuk menghantar prob angkasa bagi mencerap dengan lebih khusus akan satelit semuladi planet Musytari tersebut – dan yang lebih penting adalah mendaratkan prob penjelajah yang mampu meneroka permukaan dan menggerudi lapisan ais tebal (jika benar ia disahkan lapisan ais) dan menemukan lapisan lautan sub-permukaan.

Jadi andai benar adanya lautan sub-permukaan di Europa, dan kondisi lautannya menepati syarat untuk membolehkan organisma kehidupan wujud, bagaimanakah rupa bentuknya nanti?

Kita tidak perlu pergi sejauh filem fiksyen sains untuk membayangkan rupabentuk kehidupan yang bakal ditemukan (jika kondisinya menepati syarat) tetapi cukup kita melihat sendiri di Bumi – jauh di lapisan abyssopelagic dan hadalpelagic lautan-lautan besar yang meliputi 70 peratus permukaan planet biru ini, wujudnya sistem biosfera yang terdiri dari fauna dan flora yang tidak bergantung untuk hidup dengan cahaya matahari seperti kebiasaan di permukaan litosfera yang sedang kita berpijak.

Di lapisan lautan yang mana kedalamannya mencecah sehingga 5000 meter dan penembusan cahaya matahari adalah sifar sama sekali, hidupan akuatik bergantung hidup pada lohong-lohong hidroterma yang terhasil dari aktiviti geologi Bumi – apabila air laut bertembung dengan magma super panas lantas menghasilkan mineral-mineral dan gas karbon dioksida yang menjadi sumber kepada kewujudan bakteria chemosysthesis dan archae, organisma yang menjadi asas rantaian makanan yang kemudian menyokong ekosistem biologi lengkap dengan organisma pemangsa dan mangsa.

Dari sekecil-kecil bakteria sehingga sotong kurita, puluhan spesies ikan, moluska, cacing tiub gergasi dan menghuni lohong-lohong hidroterma yang bertaburan disekitar kawasan jurang lautan dan garisan-garisan pertemuan plat-plat tektonik yang sangat aktif aktiviti gunung berapinya.

Berdasarkan keadaan ekstrim lautan Bumi yang mana tekanan yang melampau, tiadanya sinaran solar pada lapisan bathypelagic (yang mencatatkan kedalaman 1000 meter dan keatas) hingga hadalpelagic, ditambah dengan wujudnya ekosistem unik yang bergantung kepada lohong-lohong hidroterma dengan kepelbagaian biologi yang sangat mustahil memberikan asas kepada para penyelidik yang menumpukan kepada pencerapan Europa untuk berhipotesis dan berspekulasi bahawa – adalah tidak mustahil kehidupan seperti di Bumi wujud di lautan sub-permukaan Europa.

Dan makhluk asing yang akan kita temui mungkin sejenis bakteria atau sejenis spesies ikan – jika kedapatan prob-prob penjelajah yang dihantar nanti berjaya secara fizikal menemukan sistem kelautan di Europa itu.

Begitulah bayangan para penyelidik biologi astronomi, dan kalangan saintis dan ahli astronomi menjangkakan jika hipotesis Europa mempunyai lautan sub-permukaan, maka bentuk kehidupan yang wujud mungkin tidak jauh berbeza dari yang ada jauh di dasar lautan Bumi ini.

Maka adalah tidak mustahil akan wujudnya makhluk dan organisma diluar Bumi ini lebih-lebih lagi di lokasi-lokasi yang kondisinya mirip dengan Bumi dari segi komposisi gas di atmosfera, kewujudan air dan lain-lain faktor, kerana sang Pencipta yang Maha Agung itu mempunyai kekuasaan yang sangat luas dan tidak tercapai oleh akal fikiran manusia.

Jadi mari kita menyelami keindahan semesta ini dan berlumba-lumba untuk menemukan lebih banyak penemuan baharu – agar kita menjadi hamba yang benar-benar patuh dan akur akan kekuasaan yang Esa.

Jika kita boleh menerima akan kewujudan makhluk halus yang hadir dari dimensi berbeza dari yang kita duduki di Bumi ini sendiri, kenapa makhluk diluar planet Bumi ini kita tidak boleh terima – kan kekuasaan Allah itu tidak ada batasan?

Dan bila disebutkan wujud – maka wujudlah ia….

p/s : sehingga artikel ini ditulis, beberapa agensi angkasalepas sedang dalam proses menyiapkan prob-prob angkasa untuk dihantar ke Europa untuk mengenalpasti dengan lebih teliti akan rupabentuk permukaan dan komposisinya, kehadiran unsur-unsur yang terampai diatmosfera yang membuktikan kewujudan lautan, komposisi atmosfera dan akhir sekali lokasi yang paling sesuai untuk pendaratan prob penjelajah di masa hadapan.

FJ


7 Bukti Bumi Ini Sfera

Beberapa hari lepas, Elon Musk lancarkan kereta Teslanya ke angkasa lepas melalui program SpaceX dan menyatakan ini bukti bahawa bumi ini berbentuk sfera, bukan rata seperti yang didakwa sesetengah pihak. Berikutan itu, geng bumi rata melatah dan membidas dakwaan Musk serta menyifatkan pelancaran tersebut palsu. Bagi kita sendiri, kita sebenarnya tak perlu lancarkan kereta ke angkasa lepas macam versi sebenar Tony Stark itu. Cukup dengan menunjukkan beberapa fenomena semulajadi, adakalanya terlalu remeh tapi sebagai bukti bumi ini berbentuk sfera.

1. ‘LIHATLAH KE ANGKASA.’

Setiap malam, pasti ada yang mengambil peluang mengamati bintang-bintang yang bertaburan di angkasaraya. Dan jika anda perasan, sesetengah bintang ini boleh membentuk corak buruj menarik seperti Ursa Major, Libra dan Aquarius. Tetapi tahukah anda, sesetengah buruj ini hanya boleh dilihat dari sesetengah tempat di bumi dan pada masa tertentu saja. Buruj yang kita lihat di Malaysia berkemungkinan berbeza dengan buruj yang dilihat oleh rakan-rakan kita di luar negara seperti Australia, Mesir atau Kanada. Untuk pengetahuan penyokong teori bumi rata, andai benarlah dakwaan awak ini, logiknya kita patut lihat buruj yang sama di seluruh dunia, kan? Tetapi itu tidak berlaku sama sekali. Ini disokong oleh pemerhatian cendekiawan Yunani, Aristotle sekembalinya beliau dari satu perjalanan ke Mesir. Menerusi Aristotle, fenomena buruj berbeza yang dilihat dari lokasi berbeza ini hanya boleh berlaku sekiranya bumi itu berbentuk sfera.

2. ‘OH BULAN’

Fenomena gerhana bulan sangat mengasyikkan dan merupakan antara tanda kebesaran Ilahi. Tetapi bagi orang Yunani, ia satu fenomena misteri yang mendorong mereka mengkaji fenomena ini. Dan antara individu yang mengkaji fenomena gerhana bulan ialah Aristotle sendiri. Semasa memerhati fenomena tersebut, beliau mendapati bayang pada permukaan bulan itu bulat. Bayang-bayang yang kelihatan pada bulan itu sebenarnya bayang-bayang planet kita sendiri dan itu sebenarnya sudah cukup menceritakan keadaan sebenar bumi yang berbentuk sfera. Apabila bumi berputar, bayang-bayang yang kelihatan pada bulan bukan saja berbentuk bulat tetapi juga sebenarnya berbentuk sfera. Siapa sangka Tuhan Maha Kuasa sudah memberi bukti paling nyata untuk menangkis teori bumi itu rata.

3. BAYANG

Satu tabiat kita pada zaman kanak-kanak ialah bermain dengan bayang-bayang sendiri. Dan kadang-kadang kita gunakan bayang tersebut untuk cipta pelbagai watak mengikut imaginasi kita. Dan dengan bayang ini juga digunakan oleh kerajaan Islam terdahulu untuk mengukur masa terutama waktu solat melalui penciptaan jam matahari. Tetapi siapa sangka, bayang-bayang juga sebenarnya bukti bahawa bumi ini berbentuk sfera.

Kalau benarlah dakwaan bumi ini rata, sepatutnya saiz bayang kita seharusnya sama dan takkan berubah. Tetapi perkara tersebut tidak berlaku. Kalau kita ukur saiz bayang-bayang dari tempat berbeza di bumi, kita akan dapati saiz bayang tersebut berbeza. Dan ini dilakukan seorang cendekiawan Yunani bernama Eratosthenes. Beliau melakukan satu eksperimen dengan meletakkan dua tiang di dua bandar berbeza di Mesir. Hasil dari eksperimen tersebut, Eratosthenes melihat saiz bayang-bayang berbeza mengikut lokasi, sekaligus mengukuhkan kenyataan bahawa bumi ini sfera. Dan dari eksperimen ini juga menjadi asas kepada penciptaan jam matahari.

4. ‘KURUS ATAU TAK’

Sesetengah orang memang takut dengan penimbang berat badan kerana ia bakal mendedahkan sama ada kita masih kurus atau sudah menambah berat badan. Tetapi berat badan sebenarnya memberi pengenalan satu lagi bukti membangkang teori bumi rata iaitu graviti. Graviti akan menarik semua orang pada bahagian tengah planet kita, sekaligus akan memastikan berat kita sentiasa sama tak kiralah di mana anda berada. Andai benar bumi ini rata, mana-mana yang berada pada bahagian tengah pasti akan ditarik ke bawah. Dan tanpa graviti, ia sebenarnya boleh memberi kesan buruk pada kesihatan manusia termasuk kematian. Menurut Jolene Creighton dalam artikelnya untuk laman sesawang Futurism, ketiadaan graviti akan menjejaskan keadaan planet dan akan menyebabkan planet jadi hancur dan terapung di angkasa.

5. ‘ANTARTIKA ITU DINDING AIS’

Satu dakwaan melucukan berkenaan teori bumi rata ialah mereka mendakwa Antartika itu sebenarnya dinding ais besar yang mengelilingi keadaan bumi yang rata. Begini sajalah, kalau benarlah bumi ini rata, patutnya semua kapal terbang yang melintasi Antartika terhempas, kan? Begitu juga kalau kapal-kapal berlayar melepasi Antartika, jika mereka melepasi kononnya dinding itu, pasti mereka akan jatuh karam, kan? Tetapi semua itu tidak berlaku kerana apabila kapal atau kapal terbang melintasi Antartika, pasti mereka melihat kelengkungan permukaan bumi sekaligus membuktikan bahawa bumi ini berbentuk sfera.

6. ‘LIHATLAH SAUDARA-SAUDARAKU’

Geng bumi rata mengatakan planet bumi berbeza dengan planet-planet lain. Itu memang benar tetapi planet kita turut berkongsi beberapa persamaan seperti saiz yang sama dan berputar mengikut orbit masing-masing. Andai benarlah dakwaan mengarut bumi rata ini, pasti akan mengubah apa yang kita tahu berkenaan pembentukan planet dan bintang, orbit planet dan kesan graviti pada sesebuah planet. Pendek kata, kita bukan saja syak bumi berbentuk sfera tetapi kita tahu ianya satu fakta, bukan satu lagi teori konspirasi mengarut.

Buktinya, seorang ahli astronomi Itali bernama Galileo Galilei. Pada tahun 1610, Galileo memerhatikan bulan-bulan Musytari mengelilingi planet tersebut dan beliau menggambarkan dalam catatannya sebagai planet-planet kecil yang mengelilingi sebuah planet besar. Idea radikal Galileo dianggap satu revolusi dan mencabar idea gereja bahawa bumi ini merupakan pusat dunia. Hasil pemerhatian beliau turut mendapati planet-planet lain juga berbentuk sfera dan semuanya berputar mengelilingi matahari.

7. ZON MASA

Kalau ikut jam ketika ini, sekarang 7.47 malam di Malaysia. Sementara di London, sudah hampir waktu tengah hari iaitu 11.47 pagi. Di Arab Saudi pula terutama bagi yang sedang mengerjakan ibadat umrah, jam menunjukkan 2.47 petang. Semua zon masa berbeza ini hanya boleh terjadi sekiranya bumi itu berbentuk sfera dan berputar pada paksinya. Pada satu masa, matahari memancarkan sinarnya pada satu bahagian sementara bahagian lain akan jadi gelap dan seterusnya. Ini membenarkan kewujudan perbezaan masa dan zon masa, lebih spesifik bagi zon masa lebih daripada 12 jam.

Kalau benarlah bumi itu rata, pasti matahari akan kelihatan walaupun ianya tidak berada di atas kepala kita seperti lampu sorot untuk menerangi pentas walaupun penonton duduk dalam keadaan gelap. Satu-satunya cara untuk mencipta zon masa berbeza dengan cahaya pada satu tempat sementara satu lagi tempat bergelap ialah dunia itu berbentuk sfera. Dan itu hakikat sebenar berkenaan bumi kita.

SUMBER


Vaksin Membantu Tentera Revolusi Amerika Kalahkan British!

Semua maklum ketika ini, Program Vaksinasi Covid-19 Kebangsaan (PICK) sedang giat dijalankan. Di sebalik tentangan oleh geng anti-vaksin menerusi dakyah-dakyah mengarut tentang vaksin termasuk mempertikai soal halal dan kewajipan mengambilnya, lebih dua juta dos berjaya diberi kepada penerima. Bagaimanapun, sekiranya mahu memenangi pe.ra.ng melawan Covid-19, vaksinasi perlu dipergiatkan seperti dilakukan George Washington.

Tidak seperti era moden hari ini, penyakit utama yang menjadi duri dalam daging kepada penduduk Amerika Utara ketika itu ialah cacar. Malah, Washington juga pernah menjadi mangsa penyakit ini semasa menginap di sebuah rumah saudagar Barbados bernama Gedney Clark. Beliau berlayar ke sana pada tahun 1751 pada usia 19 tahun bersama abang tirinya, Lawrence sebagai cara mengubati penyakit tuberkulosis abang tirinya.

Bagaimanapun, dalam catatan diarinya, Washington merasa kurang senang menginap di rumah Clark. Alasannya mudah, salah seorang daripada isi rumah Clark dijangkiti cacar dan beliau bimbang ia boleh saja menjangkitinya atau Lawrence semasa mereka di Barbados. Dan apa yang ditakutinya itu menjadi kenyataan dengan beliau terlantar di katil selama berminggu-minggu sebelum disahkan pulih.

Walaupun simptom yang dialaminya itu bersifat biasa, ia masih dianggap satu pengalaman pahit kepada Washington. Beliau bukan saja mengalami demam panas dan seram sejuk, malah Washington turut mengadu sakit badan yang teruk, sakit perut dan ruam yang banyak. Bagi pesakit yang mengalami simptom lebih teruk, mereka berdepan kemungkinan mempunyai parut yang teruk atau kema.ti.an. Dalam kes Washington, beliau bernasib baik ia tidak sampai ke tahap itu.

Bertahun-tahun kemudian, cacar terus menghantui Washington lebih-lebih lagi selepas diberi tanggungjawab mengetuai pasukan ten.te.ra revolusi Amerika (Continental Ar.my). Pada musim panas 1775, mereka melaksanakan kempen pengepungan ke atas Boston yang dikawal pihak British. Bagaimanapun, ia bukan sesuatu yang mudah lebih-lebih lagi dengan penularan jangkitan cacar dalam kalangan ten.te.ra dan orang awam.

Penulis buku Pox Americana: The Great Smallpox Epidemic of 1775-82, Profesor Elizabeth Fenn berpandangan Washington tahu apa yang dihadapinya. Jika dibandingkan pihak British dengan angkatannya, pihak British mempunyai kelebihan dari segi imuniti cacar. Ini kerana di Britain, cacar bersifat endemik dengan mana-mana individu yang dijangkiti mempunyai imuniti seumur hidup terhadap penyakit berkenaan.

Bagi pihak British, ia merupakan satu kelebihan di medan pe.ra.ng. Sementara bagi pihak Continental Ar.my pula, jarang bagi ten.te.ra mereka mengalami jangkitan cacar. Buktinya, pada 1777, hanya 23% ten.te.ra dari North Carolina yang direkodkan pernah dijangkiti penyakit itu.

Tambah Fenn lagi, Washington hanya mempunyai tiga pilihan. Beliau boleh saja melaksanakan kempen vaksinasi cacar tetapi ten.te.ranya tidak dapat beroperasi di medan. Atau melaksanakan perintah kuarantin bagi mana-mana ten.te.ra atau orang awam yang dijangkiti. Pilihan ketiga jauh lebih ke.j.am, membiarkan ten.te.ranya dijangkiti dengan harapan ia mencetuskan imuniti berkelompok tetapi memus.na.hkan terus Continental Ar.my.

Kaedah vaksinasi cacar bukan dengan cara menyuntik vaksin ke dalam badan seperti hari ini, ya. Bagi para pengamal perubatan ketika itu, caranya ialah membuat potongan luka pada badan sebelum jarum mengandungi nanah cacar diletakkan dalam luka tersebut sebelum dijahit. Selepas itu, pesakit harus berehat selama sebulan di mana jangkitan cacar yang dialami tidaklah seteruk seperti jangkitan biasa.

Bagaimanapun, kaedah sebegini dianggap berisiko atas banyak sebab. Pertama, ia mempunyai risiko kema.ti.an antara 5-10%. Kedua, jika pesakit sudah sihat sekalipun, pesakit tidak dibenarkan berjalan-jalan di kawasan persekitaran. Ini kerana si pesakit boleh saja menyebarkan cacar kepada populasi sekitarnya sekaligus mencetuskan penularan cacar yang baru.

Pada akhirnya, Washington memilih melaksanakan perintah kuarantin yang ketat. Ten.te.ra-ten.te.ra yang dijangkiti akan dibawa ke sebuah hospital ten.te.ra berhampiran Cambridge. Manakala bagi orang awam pula, mereka akan dibawa ke sebuah pekan bernama Brookline. Kaedah ini dilihat membantu Boston jatuh ke tangan Continental Ar.my tetapi sumpahan cacar terus menghantui mereka.

Satu contoh impak sumpahan ini ialah Perte.mpu.ran Quebec antara pihak British dengan Continental Ar.my pada Disember 1775. Kempen yang diketuai Kolonel Benedict Arnold dan Jeneral Richard Montgomery ini bertujuan membebaskan Quebec dan mendapatkan sokongan Kanada menyokong kempen mereka di sebelah selatan. Bagaimanapun, kempen tersebut berakhir dengan kegagalan dengan mereka dipaksa berundur kembali ke New York.

Bagi para ten.te.ra yang pulang, mereka kini diuji dengan cacar dan impaknya jauh lebih buruk daripada kehilangan nyawa di Quebec. Di bahagian utara Tasik Champlain yang dikenali sebagai Ile aux Noix, di sinilah ramai ten.te.ra revolusi kembali ke negeri cacing dalam keadaan menyedihkan. Tambah Fenn, dalam sesetengah kes, sesetengah ma.ya.t penuh dengan kutu, hama dan berenga.

Apabila Amerika Syarikat mengisytiharkan kemerdekaan pada 4 Julai 1776, kaedah kuarantin sudah tidak berkesan dalam mengekang an.ca.man cacar. Suka atau tidak, usaha vaksinasi perlu dijalankan dengan segera jika mereka mahu mengalahkan British. Dan ini disedari Washington semasa berkhemah dengan angkatannya di Morristown, New Jersey pada musim sejuk 1776-1777.

Walaupun pada awalnya berbelah-bahagi sama ada hendak melaksanakannya atau tidak, ia dilaksanakan menerusi satu surat yang dihantar kepada presiden kongres ketika itu, John Adams. Dalam surat tersebut, Washington bukan saja mahu melaksanakan vaksinasi bukan saja ke atas ten.te.ranya di Morristown tetapi ten.te.ra tambahan yang datang ke Philadelphia.

Proses vaksinasi besar-besaran dianggap mencabar atas banyak sebab. Pertama, pasukan perubatan perlu menentukan sama ada ten.te.ra yang mendapat vaksin mempunyai sejarah cacar atau tidak. Kedua, setiap ten.te.ra memerlukan penjagaan selama sebulan di bawah pemantauan sekumpulan jururawat. Ketiga, ia perlu dibuat secara rahsia tanpa diketahui pihak musuh.

Washington bernasib baik kempen vaksinasi cacar yang dibuat di Philadelphia berjalan lancar tanpa sebarang gangguan British. Dan menariknya, kempen vaksinasi kedua dibuat pada tahun 1778 di Valley Forge dalam keadaan yang mencabar.

Pertama, cuaca sejuk yang melampau menyaksikan 2,000 hingga 3,000 ten.te.ra daripada 11,000 ten.te.ra ma.ti akibat kesejukan. Kedua, mereka turut dibadai krisis kekurangan makanan dan pakaian bersesuaian dengan cuaca sejuk ketika itu. Selain cacar, Continental Ar.my turut dibadai penyakit tifoid dan disenteri dengan 1,700 hingga 2,000 orang ma.ti akibat kombinasi penyakit yang dinyatakan.

Menjelang musim bunga 1778, kebanyakan anggota Continental Ar.my sudah mendapat vaksin cacar sekaligus membolehkan mereka berdepan dengan pihak British. Pada ketika itu, pihak Perancis mengambil peranan sebagai sekutu dan menyokong kempen mereka terhadap British. Dan ini membawa kepada pelbagai kejayaan termasuk Yorktown pada Oktober 1781.

Walaupun keputusan vaksinasi Washington dianggap berisiko dan berpotensi mengakibatkan AS kalah dalam pe.ra.ng revolusi mereka, pada akhirnya ia dianggap berbaloi. Bagi Fenn, ia patut disenaraikan sebagai faktor penyumbang kemenangan AS dalam kempen berkenaan. Dan ini sepatutnya dilakukan oleh PICK ketika ini: pergiatkan vaksinasi ke skala lebih besar dan pergi ma.mp.us geng anti-vaksin!

Nota kaki

RUJUKAN:

Roos, D. (2020). How Crude Smallpox Inoculations Helped George Washington Win the W.a.r. History.


Apabila Orang Mesir Purba Menemui Bukti Bumi Tak Rata

Sekitar 600 SM, angkatan laut Mesir Purba diutus oleh Firaun Necho II untuk berlayar mengelilingi benua Afrika. Tiada siapa tahu perlayaran ini merupakan bukti pertama bahawa bumi itu berbentuk sfera, bukan rata seperti didakwa geng teori konspirasi. Penemuan yang dianggap radikal ini bagaimanapun ditolak ramai orang ketika itu.

Necho II merupakan Firaun Dinasti Ke-26 yang memerintah dari 610 hingga 595 SM. Era ini dianggap mencemaskan buat orang Mesir Purba kerana pemerintah Babylon, Raja Nebuchadnezzar II sedang sibuk meluaskan jajahan takluknya. Cubaan Necho II mereplika kejayaan empayar Mesir Purba semasa era Kerajaan Baru berakhir selepas tewas di Carchemish pada 605 SM.

Baginda sentiasa mencari jalan bagaimana untuk mengakali Nebuchadnezzar II. Pada awalnya, Necho II meluluskan projek membina versi terawal Terusan Suez dengan harapan membantu tentera laut Mesir Purba mengejutkan angkatan perang Babylon. Bagaimanapun, projek tersebut dibatalkan atas nasihat seorang pendeta kerana ia sebenarnya lebih memudahkan pihak musuh menyerang Mesir.

Tiada sebab yang menjelaskan Necho II meluluskan projek perlayaran ini. Tetapi ramai sejarawan percaya ekspedisi ini pada asalnya bersifat ketenteraan. Necho II berharap dengan menemui laluan laut baru sekitar Afrika, ia dapat memberi kelebihan semula kepada Mesir Purba bila berhadapan dengan Nebuchadnezzar II.

Dari konteks ketenteraan, ia dianggap satu pembaziran sumber. Tetapi dari sudut pandangan saintifik, ia membantu para pelayar membuat penemuan mengejutkan iaitu bumi berbentuk sfera.

Para pelayar yang dipilih Necho II untuk ekspedisi ini ialah orang Phoenician. Orang Phoenician bukan calang-calang pelayar kerana tahu tentang selok-belok lautan dan bagaimana mengemudi perlayaran dalam semua keadaan. Ini menjadikan mereka sebagai antara pelayar dan kelasi terkenal dalam lipatan sejarah dunia.

Tetapi bagi memenuhi rancangan Necho II, ia memerlukan perancangan teliti. Disebabkan bekalan makanan yang dibawa tidak akan mencukupi, mereka berkemungkinan berlabuh, mendirikan kem, mengusahakan pertanian dan kekal di situ sehingga tanaman yang diusahakan berhasil. Kerja ini mengambil sekurang-kurangnya separuh tahun. Setelah itu, barulah mereka meneruskan perlayaran.

Pada awalnya, mereka merentasi wilayah-wilayah yang dikenali termasuk Punt. Setelah itu, barulah mereka masuk ke kawasan-kawasan yang tidak diteroka. Pastinya pada satu ketika, mereka melihat ikan paus dan mendarat di hutan belantara Afrika. Penemuan-penemuan menakjubkan ini sudah pasti direkodkan dan diceritakan sebaik mereka pulang ke Mesir Purba.

Satu-satunya sejarawan yang merekodkan kisah mereka ialah Herodotus. Sejarawan Yunani itu, walaupun tidak mempercayai sama ada kisah ini sahih atau tidak, Tetapi bagi sejarawan lain seperti Strabo, Polybius dan Ptolemy, kisah ini dianggap fiksyen semata-mata.

Tetapi fenomena alam yang disaksikan orang Phoenician semasa perlayaran mereka dianggap bukti paling kukuh untuk menjawab tuduhan ini. Bagi orang di sebelah selatan Afrika, mereka tahu matahari muncul dari sebelah utara. Dengan menjadi orang pertama melihat fenomena ini, ia sudah cukup menunjukkan ekspedisi Necho II ini wujud.

Sebaik pelayar-pelayar Phoenician ini pulang dan menceritakan pengalaman mereka, ia ditolak bulat-bulat oleh orang ramai ketika itu. Seperti mana para sejarawan Yunani di atas, mereka menganggap pelayar-pelayar ini berbohong. Tetapi ribuan tahun selepas itu, terima kasih kepada teknologi dan analisis saintifik hari ini, mereka merupakan orang pertama mengelilingi benua Afrika.

RUJUKAN

Oliver, M. (2018, 21 September). When Sailors from Ancient Egypt Discovered the World is Not Flat, No One Listened. Ancient-Origins.


Bagaimana Untuk Mencipta Zombie?

Asal cerita zombie je mesti virus. Memang dah takde idea lain ke nak buat vektor penyakit zombie selain virus? Nah, untuk sesiapa yang nak buat cerita zombie, ni aku buat artikel macam mana nak buat zombie berdasarkan bakteria, virus dan prion. Memandangkan dunia sedang dilanda wabak koronavirus, artikel ini ditulis untuk meningkatkan kesedaran orang awam tentang vektor vektor penyakit. Gambar yang tertera adalah hak milik siri The Walking D3ad.

OK, zombie ni selalunya merujuk kepada hidupan m4ti yang dihidupkan. Tapi, apa yang buat dia jadi zombie? Vektor apa yang buat dia jadi macam tu? Memandangkan dia ada kesan pada psikomotor hidupan, jadi ia libatkan otak.

Sebenarnya aku tak perlu cari jauh jauh pun. Kita memang dah ada contoh sebenar – kulat cordyceps dan parasit T. gondii. Mereka ni yang contoh terdekat zombie dunia realiti. Cumanya, hos tak m4ti jadi zombie. M4ti otak atau hilang kawalan je.

Kemudian, macam mana dia sebarkan penyakit tu zombie pada orang lain? Dia gigit ke? Ke sebab makan bahan tercemar?

Aku kalau nak propa dahsyat, baik buat penyakit tu berjangkit sebab zombie tu muntah/cirit terus ke muka. Dia macam kamehameha tapi muntah/cirit. Geli pulak aku bayang.

Kemudian, apa mekanisme dia yang buat dia jadi macam zombie? Dia agresif dan kuat makan otak jugak ke? Dia lari pecut macam World War Z jugak ke? Dia ada zombie khas macam Left 4 D3ad ke? Kalau ada, maknanya sistem badan dia pun berubah sebab penyakit tu.

Dan, aku rasa soalan paling penting ialah dia jadi zombie waktu dia hidup ke waktu dia m4ti? Kebanyakan filem aku tengok tak sentuh pun bab ni. Kalau dia asalnya m4ti, tak reput ke zombie tu hidup lama-lama? Tak ke rasa zombie outbreak tu sekejap je sebab semua hancur reput?

Dalam aku korek satu per satu persoalan tentang zombie, aku baru perasan yang objektifnya satu je, tak kisah vektor apa.

Semua nak cari hos untuk membiak. Itu sahaja.

Oleh itu, benda yang perlu kita sentuh untuk hasilkan zombie seperti filem ialah vektor yang sesuai, cara transmisi dan mekanisme zombifikasi.

BAKTERIA

Sekarang, kita mulakan dengan vektor yang paling melata di bumi. Bakteria. Jadi, jenis zombie apa yang kita akan dapat daripada bakteria?

Dalam kehidupan sebenar, bakteria ni tak banyak yang cetuskan penyakit otak dalam haiwan dan manusia. Tapi, dalam keluarga pokok, mereka boleh cetuskan penyakit zombie.

Bakteria seperti phytoplasma akan hasilkan protein yang boleh ubah struktur hos mereka. Sebagai contoh, pokok yang kena zombified ni bunga dia akan jadi pucuk. Tak boleh membiak. Serangga akan hisap cecair pokok ni sekali dengan bakteria dan jangkitkan pokok lain.

Phytoplasma ni buat pokok tu hidup untuk bakteria tu sahaja. Dia jadi separa m4ti. Phytoplasma tak bagi kesan pada manusia, tapi kalau ada, aku rasa paling-paling pun bagi korang mandul je la.

Walau bagaimanapun, mekanisme protien-tukar-hos tu aku rasa penting. Sebab dia boleh ganggu seluruh sistem. Juga, benda lagi best pasal bakteria ni ialah mereka boleh jadi simbiot komensalis.

Dalam bahasa Jawanya, mereka ni tak semestinya merosakkan hos. Mereka pun boleh bagi kebaikan pada hos. Contohnya, bakteria usus kita tolong kita hadam makanan. Dalam pokok sendiri ada yang serap terus bakteria dalam sistem dia untuk buat nitrogen.

Jadi, bakteria mungkin boleh hasilkan pseudo zombie macam Venom atau Migi (Parasyte). Tapi itu pun, ia cuma pada tempat spesifik sahaja macam kalau penghadaman, dekat usus sahaja. Kalau nak kuat, pada sel otot. Dia tak boleh cover semua sebab tak kawal otak.

Nak kawal otak tu boleh je, tapi korang kena jangkitkan vektornya dekat dengan otak lah. Dia cuma boleh tinggal pada satu tempat spesifik sahaja macam usus, paru etc. Kalau dah macam tu, tak ke rasa macam payah gila nak jangkitkan penyakit zombie ni?

Ok, mungkin zombie bakteria ni dapat jangkitkan manusia lepas dia baham kepala orang lain, tapi kena tengok jugak bahagian otak mana dia makan. Kalau dia makan bahagian motor, memang berguling dan merangkak je la zombie baru tu. Psikomotor kena kacau.

Bila aku fikir balik, aku rasa boleh je ada zombie-bakteria sebenar, tapi kemungkinan besar dia ni jenis makan bahagian spesifik untuk dapat nutrient tertentu. Contoh macam zombie makan usus sebab nutrient spesifik dekat situ.

Tak pun jadi macam ‘boomer’ atau bloat Killing Floor. Bakteria situ jadikan dinding epitelial usus jadi anjal, reputkan tahi jadi penuh dengan metana, penuhkan kulit dengan nanah melalui poket luka dan bila sampai masa dia akan meletup ibarat bom jangka. Daripada situ, mungkin manusia boleh dijangkiti dan menjadi zombie ataupun bau yang melekat tu menjadi marker untuk kelompok zombie menyerang.

Lagi satu, mereka ni jenis hidupan koloni. Hidup seragam. Apa apa kelebihan yang satu bacterium tu ada, dia akan kongsi dengan bakteria lain. Jenis fikir member.

Sebab tu kalau ada koloni yang lemah dengan antibiotik, lepas tu kita masukkan satu sel bacterium tahan antibiotik ke dalam koloni tu, satu koloni tu akan jadi kebal antibiotik, walaupun sel tu bakteria spesis lain. Bakteria mampu berkongi bahan DNA mereka sesama sendiri, tak kisah semasa ia masih hidup ataupun dah m4ti.

Dalam kes bakteria-zombie, apa-apa mutasi dan kelebihan mereka akan kongsi dengan pantas. Kita taknak bakteria yang dah imun dengan ubat tu pergi kongsi DNA kelebihan tu dengan bakteria lain. Habis semua jadi imun.

Cuma masalahnya, bakteria ni vektor paling lemah. Aku tak terkejut kalau korang tepek roti berkulat dekat zombie tu nanti penyakit zombienya hilang. Itu la kelemahan dia. Antibiotik. Kulat roti tu sumber penicillin, sejenis antibiotik. Aku tak adalah nak kata bakteria senang sangat nak rawat, sistem evolusi ketahanan antibiotik dia tu pun buat sakit kepala juga. Tapi kalau nak banding virus dan prion, ya, senang lagi bakteria ni.

Jadi, kalau vektor ni ada kad laporan, ini yang aku boleh bagi:

Tahap jangkitan: Tinggi

Cara sebaran: Gigitan dan lendir.

Mekanisme: Gangguan otak dan penumpuan koloni bakteria pada tempat spesifik.

Penawar: Antibiotik.

Rating: 6/10. Vektor yang nampak macam bahaya tapi senang dirawat.

Faktor kegerunan: Pertengahan. Zombie bakteria ini menggerunkan, tapi disebabkan ia senang dirawat, faktor kegerunan menjadi sedikit rendah.

VIRUS

Sekarang, kita masuk pasal virus. Ah, vektor cliche. Kalau zombie je mesti virus. Gila tak kreatif.

Tapi dalam tak kreatif tu pun sebenarnya ada benarnya zombie tu boleh berpunca dari virus.

Berbanding bakteria yang merupakan hidupan, virus ni nak kata hidup pun tak, tak hidup pun tak.

Disebabkan sifat dia yang ni lah, kita tak boleh nak hapuskan virus dengan sepenuhnya. Bakteria tu kalau terdedah pada keadaan ekstrem dia boleh m4ti, tapi bukan virus (tak termasuk api dan objek yang sangat panas). Ingat, mereka ni bukan benda hidup yang perlu bernafas, makan semua tu, sebab itu tak boleh m4ti, sebab memang tak hidup pun. Yang seronok pasal virus ialah, mereka banyak cetuskan penyakit berkaitan otak. Meningitis boleh, rabies boleh, encephalitis pun boleh.

Bercakap tentang encephalitis, kita ada kes dulu sewaktu wabak Selsema Sepanyol. Sekitar 50-100 juta manusia telah meninggal disebabkan wabak ini. Pandemik paling teruk di dunia. Ia berpunca daripada virus H1N1, strain virus influenza Selsema Babi. Cara penyebarannya ialah melalui udara seperti bersin dan batuk. Titisan air liur dan selsema pesakit yang terampai di udara kemudiannya menjangkiti mangsa mangsa baru. Ditambah lagi dengan daya tahan virus yang bagus, kaedah transmisi virus ini sangat bagus dan tahan lama. Ini membuatkan aku terfikir, macam mana kalau manusia boleh terjangkit menjadi zombie hanya dengan bersin sahaja? Tapi, disebabkan virus H1N1 ni hanya memberi kesan pada sistem pendarahan, dia tak serang otak, maka ia bukanlah vektor yang bagus.

Walau bagaimanapun, itu tak bermakna ia tak merbahaya. Kaedah transmisinya sangat bagus. Gigitan pun boleh (rabies). Bersin pun boleh. Kalau betul ada Selesema Zombie, cukup 3 tahun manusia pupus. Ya lah, semua dah kena jangkit dan tiada mangsa untuk dimakan. Memang terbiar mereput sampai hancur je la zombie zombie semua ni.

Tapi, sifat paling bahaya pasal virus ialah kadar mutasi. Mereka cepat berevolusi. Strain dia boleh jadi makin berbahaya selagi masa masih bergerak. Elok kita ada zombie lari sprint, tiba-tiba setahun kemudian ada zombie berkepak. Macam mana boleh jadi camtu?

Bila virus tu kawal otak, dia boleh tukar protein otak sama macam bakteria buat pada tisu jangkitan. Mula mula kita rasa lapar, lepas tu jadi agresif, gigit orang semua tu. Mungkin selepas tu mutasi virus boleh suruh otak masukkan hormon tumbesaran dan adrenalin ke dalam sistem.

Hormon ni akan jadikan zombie tu makin lasak dan ganas. Jadi, bayangkan zombie World War Z tu, tapi versi boleh berlari 10 km dengan kelajuan maksima dan tetap. Zombie berkepak tu aku rasa agak mustahil sebab terlalu kompleks. Nak buat benda berterbangan ni kita kena ada tulang ringan dan otot yang kuat. Benda ni terlalu spesifik buat virus. Jadi, mungkin kita akan ada zombie khas yang boleh bergerak dengan lebih fleksibel. Mungkin jangkitan virus pada otak boleh merangsang hormon tumbesaran dan adrenalin dihasilkan pada kadar yang drastik dan tinggi. Jadilah zombie yang pantas macam World War Z dan Left 4 D3ad, tapi daya tahan macam zombie Resident Evil 2. Dia punya keras tu macam tembak kusyen. Tak lut.

Tapi, itulah. Virus ni korang letaklah macam mana pun simptomnya, kalau tak stabil pun tak guna juga. Tak sempat lagi dia nak jadi zombie tiba tiba dia m4ti dulu. Macam aku cakap, dia ni cepat berevolusi, tapi itu la, cepat sangat. Simptom zombie dia jadi tak menentu, dan sebab banyak sangat gangguan sistem badan akhirnya badan m4ti dulu sebelum otak dia sempat jadi zombie.

Tahap jangkitan: Sangat tinggi

Cara sebaran: Gigitan, lendir dan virus terampai.

Mekanisme: Gangguan otak dan sistem evolusi virus melahirkan mampu lahirkan zombie unik.

Penawar: Vaksin.

Rating: 8/10. Vektor yang berbahaya dan tak terjangka dek mutasi spontan. Walaubagaimanapun, mutasi spontan tersebut juga boleh menyebabkan kegagalan proses zombifikasi kerana ia bersifat sangat rawak. Sistem badan pesakit menjadi terlampau rosak dan zombifikasi gagal.

Faktor kegerunan: Tinggi. Zombie virus boleh cipta zombie ganas, buas dan unik.

PRION

Dalam banyak banyak vektor, aku rasa prion lah vektor yang paling underrated. Padahal dia ni lah apa yang aku rasa vektor zombie yang paling bagus sekali.

Aku tak main main pasal benda ni. Penyakit yang dibuat oleh prion semuanya terletak di otak. Disebabkan tak ramai yang tahu tentang prion ni, aku ceritalah serba sedikit tentangnya. Prion ni nama singkatan kepada ‘proteinaceous infectious particle’. Berbanding bakteria, kulat dan virus, prion ni memang benda yang tak hidup langsung. Dia cuma sejenis protein yang tersalah lipatan.

Setiap protein dalam badan kita, sebagai contoh enzim ni ada lipatan tersendiri. Dia kalau tersalah lipatan bahan berprotein ni tak akan berfungsi dengan bagus. Prion ni pula dia bukan setakat tersalah lipat, dia juga akan mempengaruhi protein lain untuk tersalah lipat juga.

Jadi, bayangkan dia buat protein dalam otak tersalah lipat, tak ke rosak otak tu? Sebab itu bila ada orang yang terkena penyakit prion ni (terutamanya jenis TSEs), otak dia ada lubang lubang macam span. Seolah olah otak dia mereput hidup hidup.

Apa yang buat dia lagi berbahaya berbanding vektor lain ialah, prion tiada penawar dengan kadar kem4tian 100%. Bakteria ada antibiotik, virus ada vaksin, prion? Tiada. Sebagaimana virus, prion ni pun agak kebal daripada degradasi. Kalau nak hapuskan prion, memang kena bakar atau rosakkan terus protein dia. Malah, sistem imun kita pun takkan cam prion sebagai kuman. Memang sel darah putih dan limfosit buat bodoh je kalau nampak prion.

Sebab itu mayat dan bangkai mangsa prion ni selalunya akan dibakar terus jadi abu. Kalau kita biar dia mereput dalam tanah, prion tu boleh kekal dalam tanah, dimakan oleh lembu atau kambing, dan kemudiannya dimakan oleh kita.

Dalam penyakit prion lain, seperti ‘Chronic Wasting Dise4se’ (CWD), prion ni boleh tersebar melalui air liur dan najis pesakit (rusa, lembu etc) di alam sekeliling. Setakat ini, prion penyakit CWD tak boleh jangkitkan manusia, tapi siapa tahu mungkin suatu hari nanti ia boleh?

Cumanya, kita bernasib baik prion ni tak gila macam virus, bakteria dan kuman. Cuba teka macam mana nak dapat penyakit prion? Dengan memakan otak atau saraf. Hal ini disebabkan protein prion ni hanya ada pada organ organ tersebut. Sebagai contoh, penyakit Lembu Gila ni dulu terjadi sebab lembu ternakan makan daging kisar (yang mempunyai otak lembu). Bagi kes manusia, kita ada penyakit Kuru yang berpunca daripada aktiviti kanibalisme oleh puak Fore di Papua New Guinea.

Apabila ahli puak Fore meninggal, ahli keluarga mereka akan memakan mayatnya dengan bahagian otak dikhaskan kepada wanita dan kanak kanak. Maknanya, filem cliché zombie makan otak tu berdasarkan fakta jugalah. Selain makan otak, penyakit prion juga boleh terjadi dengan semula jadi walaupun sangat jarang. Ada saintis yang berpendapat bahawa penyakit prion seperti Creutzfeldt-Jakob ni terjadi dengan semula jadi, dan kemudiannya tersebar apabila otaknya dimakan.

Dari segi simptom, penyakit prion banyak menyentuh kegagalan kawalan otak. Pesakit boleh mengalami psikosis, masalah motor, masalah otak – memang masalah otak lah kebanyakannya. Perkara ini buat aku terfikir tentang satu benda yang sangat menakutkan.

Penyakit prion mempunyai potensi untuk hasilkan bukan zombie, tapi pseudo zombie. Setakat ini kita tak mempunyai penyakit prion yang buat manusia jadi zombie makan otak tu, tapi bayangkan kalau ada prion yang buat otak kita tak selera dengan makanan lain selain daging/otak manusia. Kemudian, kita campur dengan masalah paranoia yang berpunca daripada penyakit prion.

Kita akan dapat pseudo zombie a.k.a kanibal jadian. Antara zombie yang boleh lari laju, kulit keras etc, aku lagi seram dengan pseudo zombie ni. Sebabnya, ada kebarangkalian pesakit ini masih sedar dan waras, tapi tak boleh buat apa apa sebab otak dia paksanya menjadi zombie. Zombie yang berakal adalah 10 kali ganda lebih menakutkan dengan zombie khas.

Kita sedang bercakap tentang zombie yang boleh berstrategi, bukan zombie yang hanya ikut hawa nafsu buru manusia membabi buta. Aku terbayang zombie prion yang makan ahli keluarganya dalam keadaan menangis, sebab dia sedar tu keluarga dia, tapi tak boleh buat apa apa sebab otak kena kawal prion.

Tahap jangkitan: Rendah

Cara sebaran: Bahan tercemar dan pemakanan otak.

Mekanisme: Gangguan otak dan paranoia.

Penawar: Tiada.

Rating: 9/10. Vektor yang paling tinggi potensi untuk cipta zombie tapi terhalang dengan tahap jangkitan yang rendah.

Faktor kegerunan: Sangat tinggi. Zombie prion berpotensi melahirkan zombie yang berakal.

KONKLUSI

Jadi, berdasarkan penulisan aku ni, aku berpendapat prion mempunyai potensi tertinggi untuk mencipta penyakit zombie, sekalipun zombie yang dilahirkan adalah lemah. Oleh itu, aku merasakan untuk mencipta zombie berbahaya, kita perlukan vektor jenis senjata bio. Vektor yang kita cipta sendiri. Mungkin asasnya boleh kekal dengan prion, tapi mekanismenya bertindak seperti HIV. Kita cipta prion senjata bio yang mampu mengubah tahap agresif otak menjadi tinggi.

Untuk meningkatkan tahap jangkitan, prion tu boleh disebarkan melalui mulut mahupun poket nanah seperti boomer. Untuk hasilkan zombie khas, kita perlukan prion yang berlainan untuk hasilkan zombie berlainan. Tapi, benda ni agak tak efisien bagi aku. Kalau boleh, aku nak zombie khas tu boleh dicipta melalui sumber yang sama. Jadi, aku berpendapat zombie tu perlu mempunyai sistem seperti anai anai dan semut. Seorang patient zero zombie bertindak sebagai hive mind ataupun permaisuri yang melahirkan zombie zombie lain.

Perkara ini sesuai dengan prion yang boleh wujudkan zombie berakal. Hive mind/permaisuri zombie itu pula boleh lahirkan zombie yang diubah genetiknya menjadi zombie biasa dan khas.
Disklaimer: Sekalipun artikel ini ditulis dengan santai dan suka suka, penulis sekali kali tak menggalakkan sesiapa yang bijak dan gila untuk mencipta senjata bio ini.

RUJUKAN:

Barry, John M. (2004). The Great Influenza: The Epic Story of the Greatest Plagu3 in History. Viking Penguin. ISBN 978-0-670-89473-4.

Bichell, Rae Ellen (September 6, 2016). “When People Ate People, A Strange Dise4se Emerged”. NPR.org. Retrieved 2018-04-08.

Colle, JG; Bradley, R; Libersky, PP (2006). “Variant CJD (vCJD) and bovine spongiform encephalopathy (BSE): 10 and 20 years on: part 2”. Folia Neuropatholica. 44 (2): 102–110. PMID 16823692.

Collinge, John; Whitfield, Jerome; McKintosh, Edward; Beck, John; Mead, Simon; Thomas, Dafydd; Alpers, Michael (2006-06-24). “Kuru in the 21st century—an acquired human prion dise4se with very long incubation periods”. The Lancet. 367 (9528): 2068–2074. doi:10.1016/S0140-6736(06)68930-7. PMID 16798390.

Hemachudha T, Ugolini G, Wacharapluesadee S, Sungkarat W, Shuangshoti S, Laothamatas J (May 2013). “Human rabies: neuropathogenesis, diagnosis, and management”. The Lancet. Neurology. 12 (5): 498–513. doi:10.1016/s1474-4422(13)70038-3. PMID 23602163.

Schlozman, S. C. (2011). The zombie autopsies: secret notebooks from the apocalypse. Grand Central Publishing.

Schlozman, S. (2015). Neurobiology of a Zombie. … But If a Zombie Apocalypse Did Occur: Essays on Medical, Military, Governmental, Ethical, Economic and Other Implications, 75.

Than, K. (2010). Zombie virus” possible via rabies-flu hybrid. National Geographic News.


Tenet: Pseudosains Atau Bukan?

Ada dua orang dalam sejarah, yang menurut pandangan aku, menjadi mahsyur dan ternama kerana karya mereka mengenai Masa. Orang yang pertama adalah Stephen Hawking, yang mana karya pop-sainsnya, “A Brief History of Time” meletakkan dia sebagai salah seorang saintis dan penulis terkemuka. Di dalam buku ini Hawking menceritakan mengenai peristiwa besar alam semesta bagi bacaan umum, dan telah terjual lebih dari 25 juta naskah seluruh dunia.

Orang yang kedua pula, adalah Christopher Nolan. Nolan merupakan antara penerbit filem yang banyak menerbitkan filem berkisarkan masa dari pelbagai sudut pandang berbeza, seperti Memento, di mana jalan ceritanya adalah tak linear (permulaan cerita adalah penamat, dan penamat cerita adalah permulaan), Inception dengan konsep masa di dalam mimpi lebih panjang, dan Interstellar, yang membawa idea Teori Relativiti Einstein ke layar perak.

Justeru apabila Nolan mengumumkan satu lagi filem baru berkisar tentang masa, TENET, maka aku adalah antara yang terawal pergi menonton filem ini.

Keluar dari panggung wayang, aku kira aku sudah dapat menangkap hampir kesemua isi yang ingin Nolan sampaikan. TENET, bagi aku, tidaklah serumit kisah merentas masa lain yang pernah dibikin seperti Back to The Future, Groundhog Day, mahupun Dark. Dari segi kerumitan cerita, aku berikan TENET 5 atau 6 bintang (average), kerana plotnya adalah mudah, dan terasa seperti menonton filem perisik lain, seperti James Bond atau Mission Impossible.

Jadi, kalau TENET seperti filem perisik yang lain, apa yang membuatkan TENET istimewa?

Keistimewaan Tenet adalah ia menggabungkan idea realistik pengunduran masa. Nolan mengambil idea asas dari filem-filem risikan lain, dan dia menyambungkan idea tersebut dengan konsep sains berkenaan dengan masa, dan itulah apa yang menjadikan TENET lain dari yang lain.

Masa dan Entropi

Masa akan sentiasa mengalir, seumpama air sungai yang mengalir, dari mata air menjadi anak-anak  sungai, dan kemudiannya bercantum menjadi sungai, dan destinasi akhirnya, iaitu laut. Masa juga begitu sifatnya. Sebagaimana hakikat air yang megalir akan sentiasa menuju ke laut, masa juga akan mengalir, sentiasa menuju ke lautan “masa hadapan”.

Fenomena ini, dalam fizik, dipanggil sebagai Anak Panah Masa (Arrow of Time).Persoalan anak panah masa ini menjadi sebahagian dari persoalan besar dalam fizik – apa sebenarnya alasan kenapa masa ini sentiasa bergerak ke hadapan? Tidak bolehkah sekali sekala masa bergerak ke belakang?

Kalau dalam kes air yang mengalir tadi, kita tahu bahawa air tidak boleh mengalir bertentangan arus kerana adanya apa yang dipanggil sebagai perbezaan potensi (potential difference) antara kawasan rendah dengan kawasan tinggi, dan untuk air dari kawasan rendah bergerak ke kawasan tinggi, maka kerja perlu dilakukan dan tenaga perlu digunakan.

Sebagai contoh, sekiranya kita duduk di rumah flat dan ingin mengalirkan air dari tingkat bawah ke tingkat 1 (naik ke atas), kita memerlukan paip air dan hos. Kerja akan dilakukan, dan tenaga akan digunakan, dalam kes ini, semata-mata untuk mengubah aliran air melawan sifat arusnya.

Tapi bagaimana dengan masa? Adakah boleh sekiranya kita ubah aliran masa ini dengan tenaga, atau dengan melakukan kerja, sebagaimana kes air tadi?

Dalam filem TENET, Nolan membawa idea bahawa manusia telah berjaya melakukan perkara yang mustahil. Lebih spesifik lagi, di masa hadapan, seorang saintis berjaya membina “pili dan hos” yang boleh menerbalikkan arus masa, dan menyebabkan masa itu bergerak ke arah belakang. “Pili dan hos” tersebut, yang dikenali sebagai Algorithm, merupakan satu bahan yang tak diterangkan mekanismanya, yang dipecahkan menjadi sembilan bahagian oleh saintis tersebut, dengan niat supaya tiada siapa mampu meniru hasil ciptaannya (reverse engineering).

Jadi, adakah perkara ini mustahil untuk dilakukan menurut sains?

Antara topik besar dalam Fizik adalah Termodinamik. Termodinamik diambil dari perkataan termo (haba: Thermo) dan pergerakan (dinamik: Dynamics). Mengambil pengertian mudah, termodinamik adalah cabang bidang yang mengkaji pergerakan haba. Entropi pula adalah darjah keselerakan sesuatu sistem.

Katakan kita ada satu dek kad yang baru, kad tersebut akan tersusun dari bentuk spade hingga ke diamond, dari susunan nombor Ace sehingga ke King. Ini adalah aturan sekiranya dek kad kita adalah dek yang baru. Maka, apabila kita mula mengocok kad itu, kad itu mula berselerak, dan darjah keselerakannya semakin bertambah, dan analogi yang sama boleh diambil bagi menggambarkan ‘keselerakan’ sesuatu sistem yang semakin bertambah.

Salah satu aturan dalam Termodinamik, dipanggil Hukum Termodinamik Kedua (Second Law of Thermodynamics) menerangkan entropi dalam bentuk haba. Menurut hukum ini, entropi bagi apa-apa sistem akan sentiasa bertambah, sebagaimana kad kita tadi akan sentiasa berselerak, apabila semakin lama kita mengocok kad tersebut. Nak kad dengan susunan yang teratur? Maka kita perlu melakukan kerja, dan apabila kita melakukan kerja, maka kita sendiri akan menggunakan tenaga, sekaligus menambahkan entropi semesta.

Inilah idea yang wujud dalam Tenet, dan menurut Tenet, konsep ini dinamakan sebagai Inversion. Konsep Inversion ini lain dengan konsep pengembaraan masa filem-filem lain kerana kau tiada kereta mesin masa terbang macam Back to The Future, kau tiada tangkal azimat untuk pergi ke masa lampau macam Harry Potter, tiada mesin penerowongan kuantum yang Tony Stark buat, dan kau tiada mesin masa berbentuk beg bimbit macam dalam Predestination.

Dalam erti kata lain, Nolan menghilangkan kebergantungan terhadap mesin masa seperti Nobita bergantung kepada Doraemon, dan membawa sedikit elemen realiti dalam genre filem rentas masa.

Free Will and Determinism

Pada suatu masa dahulu, aku percaya dengan kewujudan masa yang fizikal. Masa yang berdetik tiap saat, yang terdiri daripada saat, minit dan jam. Segala-galanya berubah apabila aku mula mempelajari Teori Relativiti Einstein. Dari situ, aku mula faham bahawa secara realitinya, masa yang fizikal (saat, minit dan jam) hanyalah satu sandaran kepada satu lagi entiti fizikal yang lain, iaitu hari. Satu hari ditafsirkan sebagai masa diambil oleh Bumi untuk berputar.

Maka, ini satu pertanyaan aku – adakah masa masih bergerak sekiranya Bumi berhenti berputar?

Jawapan kepada persoalan ini adalah: bergantung kepada bagaimana soalan itu dilontarkan.

Sekiranya Bumi ini berhenti berputar, dan segala isinya masih bergerak, maka pada detik itu, kita tahu bahawa masa juga turut bergerak bersama objek yang lain. Meskipun pada waktu itu definasi hari telahpun hilang (kerana Bumi tidak berputar), namun kita tahu bahawa masa tetap bergerak – kerana kita merasai pergerakan masa.

Hal yang berbeza terjadi sekiranya yang berhenti bergerak itu Bumi, dan segala isinya dan alam semesta seluruhnya. Pada waktu itu, meskipun kita menyangka bahawa masa terus bergerak, namun akibat tiadanya nisbah masa terhadap sesuatu yang lain, maka masa hilang pedoman – ia tidak lagi wujud.

Masa hanya wujud kerana adanya kerelatifan, hubungkait antara satu peristiwa dengan peristiwa yang lain. Itulah apa yang Einstein ajarkan. Hasil dari ajaran Einstein, masa itu wujud, namun hanyalah bersandarkan kepada takrifan sebab-akibat (cause and effect) semata.

Justeru, pergi kepada perbincangan sebab-akibat, salah satu perkara yang aku perhatikan dalam Tenet (serta filem-filem rentas masa yang lain) adalah bagaimana mereka menyantuni permasalahan sains dan falsafah yang agak besar ini – Free Will atau Determinism?

Free Will merujuk kepada idea bahawa alam ini memiliki kebebasan yang tersendiri. Kita berkahwin dengan isteri kita, adalah kerana itu adalah pilihan hati kita, meskipun pada asalanya kita memiliki banyak pilihan lain. Determinism pula adalah ajaran yang merujuk kepada ketiadaan free will, bagaimana manusia sebenarnya tiada daya dalam menentukan sesuatu.

Kita berkahwin dengan isteri kita mungkin kerana kita sangka kita memilihnya, namun hakikatnya adalah kerana itu merupakan suratan takdir. Ditolak atau ditarik, telah ditulis bahawa nama isteri kita dan kita bersatu dalam ikatan pernikahan, dan meskipun satu dunia menentang, ia akan tetap terjadi. Dialah jodohku dan akulah miliknya

Justeru, apabila menilai filem rentas masa, akan ada dua pilihan utama yang mungkin disajikan kepada penonton. Pilihan pertama adalah, kerana masa itu dinisbahkan kepada sebab-akibat, maka merentas masa membolehkan manusia untuk mengubah sebab, sekaligus mengubah akibat bagi peristiwa yang bakal berlaku.

Antara filem mahsyur menggunakan tema ini adalah filem Back to The Future, di mana watak utama mengubah sejarah ibu bapanya, maka realiti dia sendiri turut terubah. Konsep ini juga digunapakai dalam banyak filem dengan tema Multiverse, seperti dalam komik adiwira DC dan Marvel (Flashpoint Paradox contohnya).

Dalam filem Tenet, Nolan menggunakan idea determinism penuh. Dalam membangunkan cerita dengan determinism penuh, segala sebab dan akibat yang terhasil, akan terhasil, tanpa kebolehupayaan watak untuk meneroka alternatif yang lain. Hal ini terserlah ketika watak sedang dalam Inversion, mereka akan bergerak dengan hanya menggunakan intuisi (tanpa mampu mengawal dengan sepenuh kewarasan).

Perkara ini dipanggil sebagai causal loop.

Aku puji causal loop yang cuba diteroka oleh Nolan, kerana bukan mudah sebenarnya ingin membina satu cerita dengan causal loop yang koherens tanpa lompongan cerita (plot hole). Untuk filem Tenet, Nolan berjaya memaksa penonton menerima lengkungan realiti tersendiri, di mana Protagonist mencipta Temporal Pincher Tenet, dan Tenet itu sendiri mencipta Protagonist. Maka, setiap akibat adalah terhasil dari satu sebab, dan setiap sebab adalah terhasil dari akibat yang sama.

What’s happened, happened. Sic mundus creates est.

One-Electron Universe

Satu lagi idea lain yang dibawa oleh Tenet adalah idea One-Electron Universe, satu idea gila dari John Wheeler, seorang ahli fizik terkenal. Menurut cerita, Wheeler telah menelefon Richard Feynman (seorang pemenang hadiah Nobel) dan menceritakan tentang ideanya mengenai elektron. Kata Wheeler, ada sebab kenapa elektron memiliki berat yang sama, dan cas elektrik yang sama. Sekiranya kita membayangkan elektron bergerak melawan masa, elektron tersebut akan kelihatan seperti positron, partikel yang mempunyai berat yang sama dengan elektron, namun mempunyai cas positif (cas elektrik yang berlawanan).

Menurut Wheeler lagi, kalau elektron boleh bergerak merentas masa, adakah mungkin kesemua elektron dalam alam semesta ini sebenarnya merupakan satu elektron, yang berulang-ulang bergerak ke masa lampau?

Izinkan aku kembangkan idea ini dengan lebih mendalam.

Andaikata seorang lelaki, Abu, meraikan hari jadinya yang ke 24 tahun pada tahun 2020. Pada tahun 2021, Abu terfikir untuk mencipta satu mesin masa. Dia bertukang dan menghabiskan masa dua tahun, 2022 dan 2023 untuk menyiapkan mesin masa tersebut. Pada tahun 2025, Abu berjaya menghabiskan mesin masa beliau ketika usianya 29 tahun, dan dia mengambil keputusan untuk singgah ke tahun sebelumnya, 2024, dan mengambil Abu yang berusia 28 tahun untuk merentas masa bersamanya. Setelah mengambil Abu pada tahun 2024, dia bertindak mengambil Abu pada tahun 2023, 2022 dan 2021 dan membawa kesemua Abu ini ke tahun 2020.

Soalan mudah. Sekarang, ada berapa banyak Abu yang berhimpun pada tahun 2020?

Kiraan secara manual akan memberi kita Abu pada tahun 2020, 2021, 2022, 2023,2024 dan 2025 semua akan berkumpul bersama pada tahun 2020. Maka sekarang, kita ada 6 orang Abu, kesemuanya adalah individual yang sama, namun muncul dari masa yang berbeza.

Ganjil.

Menurut idea Wheeler, disebabkan elektron adalah satu zarah yang amat asas dan mungkin terhasil sewaktu Big Bang, mungkin elektron sebenarnya telahpun sampai ke satu ‘pengakhiran masa’, di mana ia tidak mampu pergi lebih dari pengakhiran masa, maka ia pun bergerak mengundur, melawan arus masa. Dari idea itu, kita boleh ada hanya satu elektron, namun satu elektron yang bergerak kebelakang banyak kali, akan menghasilkan ‘pelbagai elektron’ yang hakikatnya hanyalah satu elektron dari masa yang berbeza*.

*(Ini hanyalah idea Wheeler yang dipermudahkan. Ada perbincangan Wheeler dan Feynman yang lebih mendalam yang melibatkan sifat anti-matter, dan ia tidak dibincangkan di sini. One-atom universe ini ditolak kerana banyak kelompongan saintifik)

Dalam dunia Tenet, manusia dibenarkan untuk hidup bersama meskipun ada antara mereka yang bergerak dalam keadaan menyongsang melawan masa. Sebagai contoh dalam babak kedua, Tallinn Heist, Sator wujud sebagai dua jasad fizikal yang berbeza pada masa yang sama (sewaktu menyoal siasat Protagonist). Ini merupakan aplikasi terus idea One-Electron Universe.Dilarang Bersentuhan

Satu lagi idea lain dalam Tenet adalah berkenaan dengan larangan bersentuhan antara dua orang sama dalam keadaan yang berbeza. Manusia yang sedang dalam keadaan Inversion (bergerak arah masa mengundur) dilarang untuk bersentuhan dengan dirinya sendiri yang dalam keadaan normal. Idea bagi ‘peraturan’ ini adalah diambil dari fenomena annihilation dalam fizik zarah.

Seperti diterangkan tadi, positron adalah ‘lawan’ bagi elektron, atau dipanggil anti-elektron – ia memiliki berat yang sama, dan yang membezakan elektron dengan positron adalah cas elektriknya. Elektron memiliki cas negatif, manakala positron memiliki cas positif.

Sekiranya positron dan elektron bertembung, ia akan menghasilkan fenomena tenaga tinggi (high energy phenomena) yang dipanggil annihilation, yang mana tenaga yang kuat, dalam bentuk sinaran gamma, akan terbebas dari interaksi tersebut. Proses annihilation juga terjadi bagi apa-apa partikel yang bertembung dengan anti-partikelnya yang tersendiri. Proses ini banyak aplikasinya di hospital, seperti Positron Emission Tomography (PET scan).

Dalam kes Tenet, adalah munasabah sekiranya watak yang sedang bergerak melawan arus masa untuk tidak bersentuhan dengan dirinya sendiri, kerana pada waktu itu, ia sedang berada dalam keadaan anti-matter, ia adalah anti-matter kepada dirinya sendiri.Grandfather Paradox

Tidak sah kalau kau buat satu filem rentas masa tanpa membicarakan mengenai Grandfather Paradox. Grandfather Paradox adalah satu usul yang membincangkan apa yang sepatutnya terjadi sekiranya kita pergi ke masa lampau dan membunuh atuk kita sendiri. Cara menjawab soalan ini terbahagi kepada dua bahagian: jawapan yang mengakibatkan garismasa yang tidak stabil, dan jawapan yang mengakibatkan garismasa yang stabil.

Dalam konteks garismasa yang tidak stabil, peristiwa membunuh datuk kita akan menyebabkan berlakunya krisis besar dalam kewujudan kita. Sekiranya datuk kita tidak lahir, bagaimana ayah atau ibu kita boleh lahir? Kalau ayah dan ibu kita tidak lahir, bagaimana kita boleh lahir? Dalam kes ketidakstabilan ini, mengubah satu peristiwa di masa lampau akan mengakibatkan kemusnahan realiti kita sendiri, seperti dalam filem Meet the Robinsons (2007).

Kebanyakan ahli fizik setuju sekiranya merentas masa itu wujud, jawapan kepada Grandfather Paradox sepatutnya wujud dalam konteks garismasa yang stabil. Hal ini kerana, meskipun kita membunuh datuk kita dan ayah atau ibu kita tidak wujud, kita sendiri tidak akan wujud, dan ketidakwujudan kita akan menghapuskan asbab yang membunuh datuk kita pada asalnya. Dalam kes ini, masa sendiri akan membetulkan realiti (self-correcting).

Satu lagi solusi bagi Grandfather Paradox yang stabil, yang berakar dari idea free-will adalah munculnya ranting realiti baru (a new branch of reality). Ranting baru ini, seperti yang diterangkan oleh The Ancient One dalam Avengers Endgame, terjadi apabila realiti baru tercipta, sebagai contoh, kita kini membunuh datuk kita, akan wujud satu realiti di mana ayah dan ibu kita tidak lahir, dan kita tidak lahir. Meskipun realiti ini agak kelam, namun ia selari dengan idea Many World Interpretation dalam Fizik Kuantum.

Dalam filem Tenet, Protagonist dan Neil ada berbicara mengenai bagaimana orang dari masa hadapan cuba mendapatkan algorithm kerana mereka ingin membunuh nenek moyang mereka. Protagonist bertanya, kalau kita (orang pada masa lampau) dibunuh, bukankah mereka (orang dari masa hadapan) tidak akan wujud? Neil berkata bahawa mereka percaya realiti baharu akan muncul, dan apabila ditanya apa yang Neil percaya, Neil memberitahu, “Whatever happened, happened”.

Dalam konteks Tenet, sebenarnya, Grandfather Paradox ini berkebarangkalian besar tidak akan berlaku. Neil memberi gambaran bahawa Tenet berpaksikan dunia dimana fenomena rentasan masa akan sentiasa berada dalam suatu causal loop, yang mana sekiranya mereka dari masa hadapan mampu untuk pergi ke masa lampau dan cuba untuk membunuh mereka di masa lampau, mereka tidak akan berjaya, kerana takdir akan sentiasa mencari jalan untuk membolehkan mereka di masa lampau untuk terus hidup hingga ke masa hadapan. Ini adalah sebahagian dari idea Determinism penuh, mereka dari masa hadapan boleh mencuba untuk memusnahkan mereka di masa lampau, namun mereka tidak akan pernah berjaya.

Everything is predestined.

Rumusan: Untuk mereka yang bertanya Tenet ni best ke tak, bintang yang saya bagi untuk Tenet adalah 6 bintang dari segi plot, namun perlu saya akui saya menonton berulang kali untuk menangkap beberapa babak yang agak mengelirukan (Based on technicality merit). Tenet bukan satu filem kembara masa seperti filem-filem lain, namun paksi asal filem ini pula pastinya bukan dari pseudosains. Mungkin kelemahan mereka yang tidak biasa dengan idea saintifik yang berat dan sudah biasa disajikan dengan idea rentas masa ala Doraemon yang menyebabkan filem Tenet ini dilihat janggal.

RUJUKAN:

https://www.youtube.com/watch?v=AZGcmvrTX9M Tenet – Final Trailer. Warner Bros. (2020)

“Determinism vs Free Will: Crash Course Philosophy #24”, CrashCourse (2016). https://www.youtube.com/watch?v=vCGtkDzELAI“The One-Electron Universe”, PBS Space

Time (2017). https://www.youtube.com/watch?v=9dqtW9MslFk&t=524s

“Solution to Grandfather Paradox”, MinutePhysics (2016). https://www.youtube.com/watch?v=XayNKY944lY

“The Physics and Philosophy of Time – with Carlo Rovelli”, The Royal Institution (2018). https://www.youtube.com/watch?v=-6rWqJhDv7M

“Particle Physics – Electron positron annihilation”, intrigano (2017). https://www.youtube.com/watch?v=ROXx75pSBAQ&t=36s

“The Thermodynamic Arrow: Puzzles and Pseudo-puzzles”, Huw Price (2004). arXiv. https://arxiv.org/abs/physics/0402040

“Freewill vs Determinism”, Saul McLeod (2019). SimplePsychology. https://www.simplypsychology.org/freewill-determinism.html#:~:text=The%20determinist%20approach%20proposes%20that,which%20we%20have%20no%20control.

“What If Every Electron Is the Same Electron?”, Avery Thompson (2017). Popular Mechanics. https://www.popularmechanics.com/science/news/a27731/what-if-every-electron-was-the-same-electron/

“The Order of Time”, Carlo Rovelli (2017). Penguin Books.

“Positron Emission Tomography and Computed Tomography (PET-CT) Scans”, Cancer.Net https://www.cancer.net/navigating-cancer-care/diagnosing-cancer/tests-and-procedures/positron-emission-tomography-and-computed-tomography-pet-ct-scans


Masjid Babri: Konflik Muslim-Hindu Di India

Ketika kita masih lagi berhadapan dengan pandemik Covid-19 yang masih dalam usaha mencari penawar, umat Islam sekali lagi diuji dengan perbuatan yang membuktikan ketuanan Hindu di India pada 5 Ogos baru baru ini.

Perdana Menteri India saat ni, Narendra Modi telah membukti bahawa beliau adalah Hindu sejati seperti yang dianggap oleh ramai penyokongnya telah membangunkan sebuah kuil di atas runtuhan sebuah masjid di Ayodhaya, India.

Proses ini dilihat cuba untuk menghilangkan identiti Islam yang pernah bertapak di India selama lebih 3 abad lamanya. Mana tidaknya, jika sebelum ini beliau yang terkenal kerana telah mengubah autonomi Kashmir dan diletakkan bawah kekuasaan India, tidak dilupakan wakil parti BJP iaitu parti nasionalis Hindu telah cuba untuk mengatakan bahawa Taj Mahal itu adalah milik kerajaan Hindu.

Jadi apakah masjid yang diruntuhkan itu? Masjid itu adalah Masjid Babri yang telah diasaskan ketika pemerintahan Dinasti Mughal dan akhirnya diruntuhkan oleh Hindu radikal pada tahun 1992.

Seperti yang telah disebutkan, Masjid Babri telah dibina oleh Raja Babur atau nama lain beliau adalah Zahiruddin Muhammad yang mengasaskan Dinasti Mughal yang telah memerintah sebahagian besar India pada waktu ini selama 3 abad. Masjid telah dibina pada 1528 Masihi.

Dinasti Mughal adalah dinasti yang lama di benua India dan akhirnya runtuh pada 1857 setelah dikalahkan oleh pasukan British dan Empayar Maratha yang mula menguasai India seawal kurun ke 19.

Masjid ini terletak di sebuah bukit bernama Ramkot. Menurut penganut Hindu, Mir Baqi seorang jenera yang ditugaskan membina masjid tersebut telah menghancurkan kewujudan awal kuil Rama yang berada di situ. Ini menimbulkan kontroversi antara Muslim-Hindu.

Banyak sebenarnya konflik Muslim-Hindu yang terjadi berkaitan dengan masjid tersebut bermula dari awal kurun ke-19. Pada 1949, aktivis Hindu yang bekerjasama Hindu Mahasabha, sebuah parti politik di India telah meletakkan patung dewa Rama di dalam kawasan masjid, setelah kerajaan ketika itu telah menutup kawasan masjid sebagai langkah keselamatan.

Pada 6 Disember 1992 pula, sekumpulan aktivis Hindu dari kumpulan Vishva Hindu Parishad iaitu sebuah kumpulan haluan kanan yang memperjuankan nasionalis Hindu telah merusuh dan menghancurkan Masjid Babri sehingga menyebabkan Muslim bangkit dan kem4tian dianggarkan seramai 2000 orang.

Pada September 2010, Mahkamah Tinggi Allahabad, India telah mengangkat tuntutan Hindu yang mengatakan tapak Masjid Babri adalah tapak yang dipercayai lahirnya Rama. Sebenarnya kepercayaan bahawa tapak tersebut adalah tempat kelahiran Rama telah datang dari Jai Singh II iaitu seorang bangsawan Rajput yang berkhidmat bawah pemerintahan Dinasti Mughal malah diberi tanah dan membina Jaisinghpura (yang kini berada di Rajasthan) yang mengelilingi sebuah masjid pada tahun 1717.

Pelbagai pendapat yang saling berlawanan tentang Masjid Babri dan tanahnya. Menurut salah seorang mubaligh Kristian Eropah, Joseph Tiefenthaler yang berkerja di India selama lebih 30 tahun. Dia pernah mendatangi Ayodhya pada 1767. Menurut catatannya, Aurangzeb iaitu salah seorang Sultan Dinasti Mughal telah menghancurkan  kubu Ramkot ketika era pemerintahan beliau pada 1658 hingga 1707 yang dipercayai kubu itu adalah tempat kelahiran Dewa Rama.

Menurut sebahagian sejarawan ada yang mengatakan Masjid Babur dibina pada zaman Kesultanan Delhi sekitar kurun ke 13 hingga ke 15, dan masjid tersebut telah diubah suai pada zaman Babur.  R.Nath, seorang sejarawan India yang mahir dengan senibina Mughal telah mengatakan senibina Masjid Babur memungkinkan ia dibina pada awal zaman Dinasti Mughal.

Apa yang menarik, Perdana Menteri Nepal, Khadga Prasad Sharma Oli, yang berpegang teguh dengan agama Hindu mengatakan dalam satu pertemuan bahawa India telah melanggr hak beragama dengan mengatakan bahawa Dewa Rama lahir di India sedangkan menurut Khadga, Dewa Rama lahirnya di Gunung Himalaya di mana kawasan itu sebahagian di bawah negara  Nepal.

Sejarawan India, Sarvepalli Gopal pula mengatakan bahawa pemukiman manusia pertama di Ayodhya di mana tempat Masjid Babri didirikan oleh Dinasti Mughal telah bermula lebih kurang 2800 tahun yang lalu dan lagenda tentang Dewa Rama ini telah ada sejak 5000 tahun yang lalu. Jadi bagaimana Dewa Rama boleh lahir di Ayodhya? Persoalan yang sedikit sebanyak menjawab bahawa terdepat percanggahan dalam kalangan penganut Hindu sendiri tentang tempat kelahiran Dewa Rama ini.

Pakar ekskavasi juga pernah mendatangi tapak masjid Babri selepas ia diruntuhkan pada tahun 1992 dan mengakui bahawa tiada tapak asas yang menunjukkan sebuah kuil pernah didirikan di situ. Kehidupan bermula dianggarkan sekitar kurun ke-13 SM.

Penistaan ini sebenarnya berlaku bermula apabila Montgomery Martin, seorang penulis colonial Inggeris telah menulis bahawa asas Masjid Babri telah dibina dari runtuhan kuil tetapi disanggah oleh sejarawan India iaitu Ram Sharan Sharma yang mengatakan  bahawa isu ini baru muncul pada awal abad ke-18.

#NastiaUmmah

RUJUKAN


8 Wasiat Sultan Iskandar Muda Dari Acheh

Diperturunkan wasiat Sultan Iskandar Muda Mahkota Alam dari Kesultanan Acheh Darussalam (1607-1636M) kepada waris baginda seperti berikut :

“… dan lagi raja-raja hendaklah mengamalkan lapan perkara….

1) Hendaklah selalu ingat akan Allah dan meneguhi janji dengan sekelian wazir-wazir dan menteri hulubalang dan sekelian pegawai dan dengan sekelian rakyat.

2) Janganlah raja-raja menghinakan alim-ulama dan yang ahli akal bijaksana.

3) Segala yang datang pada pihak musuh daripada seterunya jangan sekali-kali raja percaya.

4) Hendaklah raja memperbanyak alat senjata dan membeli kesayangan rakyat dan wazir sipahi (tentera), supaya jauhlah musuh raja, sebab ada yang menghalaukan dengan sayang.

5) Hendaklah raja menurun tangan, yakni murah. Hendaklah mengingat kesetiaan rakyat, wazir dan alim-ulama dan sekelian sipahi dengan membalas jasanya masing-masing dengan tertib.

6) Hendaklah raja menjalankan hukum dengan hukum Kitab Allah dan Sunnah Rasul, iaitu seperti yang telah tetap di dalam Qanun Al-Asyi Darussalam; Pertama Al-Quran, kedua Al-Hadis, ketiga Ijma’, keempat Qiyas, maka… keluar daripada itupun empat perkara: Pertama hukum, kedua adat, ketiga qanun, keempat resam.

7) Janganlah raja-raja itu duduk dengan orang yang jahat budi dan jahil.

8) Hendaklah raja-raja itu memeliharakan hati orang yang berbuat baik kepada raja dan kepada negeri dan kepada rakyat. Maka hendaklah raja memandang kepadanya serta memaniskan muka raja memandang mereka itu senantiasa senang hati, kerana ia banyak kebaktian kepada raja. Hendaklah raja itu memeriksa sekalian wazir-wazir dan hulubalang dan segala orang yang jahat dan durhaka dan tiada ia mengikut Qanun kerajaan. Maka tiap-tiap yang salah itu hendaklah dihukum dengan tertib supaya jangan zalim menjatuhkan hukum. ”

” Dan demikian lagi raja-raja hendaklah senantiasa ia memandang sekalian ulama dan bermesyuarat dengan alim ulama dan mendengar nasihat ulama. Dan hendaklah raja-raja itu menjauhkan diri dari bersahabat dengan ulama jahat dan ulama jahil dan ulama tamak, iaitu ulama-ulama yang suka memuji-muji raja dan maghzul*kan dia dan mengharap minta keridhaan raja. Maka ulama itu tamak, yakni tamak kepada dunia. Maka ulama itulah yang membikin huru-hara negeri dan yang memecah-belah rakyat, seperti dajjal…”

Hamka dalam ‘Dari Perbendaharaan Lama’


Kenapa Kita Harus Makan Epal Setiap Hari?

Pernah
dengar tidak ungkapan “an apple a day keeps the doctors away”? Bunyinya sudah
tentunya agak luar biasa. Kalau dirujuk secara statistik, negara-negara
pengeluar epal turut mempunyai masalah-masalah kesihatan yang teruk. Barah,
sakit jantung dan masalah otak tetap menghantui China, Amerika Syarikat dan
Poland. Namun hakikat ini tidak semestinya menafikan realiti di sebalik
ungkapan tersebut yang lebih kearah kiasan semata-mata bahawa khasiat epal
boleh melawan penyakit.

Ungkapan
ini berasal daripada Wales, sebuah negara jiran kepada United Kingdom, pada
abad ke-19 dan sebenarnya lebih panjang. Dikhabarkan bahawa “makanlah epal
sebelum tidur, dan kalian akan menafikan kemampuan doktor untuk membeli roti
(menjana pendapatan)”. Dan ia merupakan contoh paling ampuh betapa mudah,
pantas dan ringkas pihak kesihatan zaman Ratu Victoria berkempen. Amalan ini
masih diteruskan sehingga hari ini, walaupun amalan-amalan sezaman yang lain
seperti penggunaan lintah telah dihentikan.

Maka harus
dipersoalkan jika ungkapan sebegini tetap mempunyai asas secara saintifik atau
tidak?

Darjat
epal telah lama dijulang sebagai makanan berkhasiat. Bangsa Rom Kuno sangat
cenderung sehinggakan epal telah menjadi buah turun-temurun bagi masyarakat
Eropah. Epal juga digunakan sebagai ubat Ayurveda sejak 1,500 tahun dahulu di
Asia Selatan seperti India misalnya (Ely,
2013). Buah ini
mempunyai kalori dan sodium semulajadi yang rendah; pada masa yang sama,
kandungan serat dan vitamin C pula tinggi.

Memerangi Kolesterol dan Strok

Seperti
yang dipegang oleh masyarakat, bukan semua petua nenek moyang bersifat negatif
dan salah semata-mata. Sebuah kajian di Universiti Negeri Ohio mendapati amalan
pemakanan epal sehari selama empat minggu menurunkan 40% kadar kolesterol bagi
golongan pertengahan umur (Ohio State University, 2012).

Kadar
keberkesanan epal dilihat menandingi keupayaan kapsul polyphenol. Penemuan ini
menyokong kesimpulan pengkaji Belanda yang mengatakan buah-buahan “berdaging
putih” boleh membantu lawan penyakit strok (American Heart Association, 2011).
Antara buah-buahan yang dimaksudkan ialah epal dan pear.

Setiap
25gm buah putih setiap hari boleh mengurangkan risiko strok sebanyak 9%. Berat
sebiji epal pula biasanya 120gm. Jika digabungkan dengan buah dan sayur-sayuran
lain, sudah tentunya risiko strok akan lebih berkurangan. Dengan masyarakat
yang cara hidup telah berubah secara ketara, penglibatan epal boleh
memangkinkan kesinambungan hidup, sekaligus membuka peluang supaya kita
terselamat daripada ancaman-ancaman kesihatan.

Meningkatkan Kadar Kesihatan?

Suatu lagi
kajian sekitar tahun 2015 menjelaskan perkaitan antara epal dan doktor secara
lebih mendalam. Dua kajian mereka melibatkan seramai 8,728 dewasa iaitu antara
2007-2008 dan 2009-2010 di Amerika Syarikat. Apa yang dilakukan ialah
perbandingan antara pemakan epal harian dan golongan tidak mengamal sebegitu.
Kajian pertama berjaya membuktikan bahawa pemakan epal hanya mendapatkan nasihat
doktor setahun sekali sahaja. Manakala kajian kedua pula mendapati pemakan epal
tidak memerlukan perkhidmatan kesihatan langsung.

Tidak
dimasukkan dalam hospital. Tidak mengunjungi pakar kesihatan mental. Tidak juga
mendapat preskripsi ubat. (Davis, Bynum, Sirovich, 2015)

Antara
8,000+ peserta kajian tersebut, 753 orang (9%) daripada mereka diklasifikasikan
sebagai pemakan epal harian. Berbanding 91% yang lain, golongan kecil ini
didapati (1) mempunyai pencapaian akademik yang lebih tinggi, (2) lebih kepada
golongan minoriti dan (3) tidak merokok. Secara konklusi, kajian ini tidak
mendapati ungkapan Wales tersebut benar sepenuhnya. Tetapi 753 orang daripada
8,728 yang dipilih daripada 330+ juta rakyat Amerika Syarikat  didapati kurang menggunakan ubat-ubatan.

Walaupun
terdapat kesahihan dan juga debat, masyarakat secara umum masih dinasihati
supaya selalu memakan epal. Untuk meningkatkan keupayaannya, semestinya
dicampurkan dengan sayur-sayuran juga.

RUJUKAN:

American
Heart Association. (2011, September 16). An apple or pear a day may keep
strokes away. ScienceDaily. Retrieved August 4, 2019
from www.sciencedaily.com/releases/2011/09/110915163523.htm

Davis MA, Bynum JP,
Sirovich BE. Association
between apple consumption and physician visits: appealing the conventional
wisdom that an apple a day keeps the doctor away. JAMA Intern Med. 2015; 175: 777–783.

Ely, M. (2013). History behind ‘An apple a day’. [online] Washington Post. Available at:
https://www.washingtonpost.com/lifestyle/wellness/history-behind-an-apple-a-day/2013/09/24/aac3e79c-1f0e-11e3-94a2-6c66b668ea55_story.html?utm_term=.1286d07afeb9
[Accessed 24 Sep. 2013].

Ohio State
University. (2012, October 2). An apple a day lowers level of blood chemical
linked to hardening of the arteries, research suggests. ScienceDaily. Retrieved August 4, 2019
from www.sciencedaily.com/releases/2012/10/121002143220.htm


Impak Buruk Ulang-Alik Dari Tempat Kerja

Kerajaan telah mengumumkan Perintah Kawalan Pergerakan Bersyarat (PKPB) pada 4 Mei 2020 lepas yang merupakan permulaan awal sebahagian pekerja mula bergerak ke tempat kerja masing-masing setelah lama berkurung dalam rumah kerana PKP. Pemandangan jalan dan lebuh raya yang lengang seketika telah kembali sibuk sejak PKPB dan PKPP sekarang ini.

Memandangkan sesi persekolahan untuk beberapa kumpulan pelajar yang bakal menghadapi peperiksaan besar (SPM, STPM, SVM, STAM dan peperiksaan antarabangsa setara) telah diumumkan kerajaan iaitu bermula pada 24 Jun 2020, maka sedikit sebanyak menyumbang kepada kesesakan jalan raya walaupun tidak sesesak sewaktu sesi persekolahan sepenuhnya.

Saya sendiri yang berulang alik kerja hampir 75 km setiap hari boleh merasakan perbezaan tahap kesesakan jalan raya sejak PKPB, PKPP dan pembukaan semula sekolah. Boleh dikatakan hampir semua orang tidak suka jalan sesak dan terkesan olehnya sama ada secara langsung ataupun tidak.

Tetapi pernahkah kita terfikir atau tahu bagaimana commuting atau ulang alik ke tempat kerja boleh menjejaskan kesihatan kita? Maka artikel ini akan menjelaskan secara ringkas kesannya terhadap kesihatan kita.

Peningkatan kadar gula dalam darah

Memandu melebihi 16km sehala dikaitkan dengan peningkatan gula dalam darah seperti yang telah dilaporkan oleh University of Medicine di Saint Louis dan Cooper Institute di Dallas yang diterbitkan dalam The American Journal of Preventive Medicine. Kandungan glukosa yang tinggi boleh membawa kepada pra-diabetes dan diabetes.

Kolesterol semakin tinggi

Dalam laporan yang sama mencatatkan bahawa perjalanan 16km sehala juga dikaitkan dengan kolesterol yang tinggi dalam kalangan orang yang berulang alik kerja. Peningkatan kolesterol tanpa kawalan merupakan petanda awal untuk mendapat penyakit jantung.

Cenderung terhadap penyakit mental

Kajian yang sama juga melaporkan bahawa perjalanan seminimum 16km sehala ke tempat kerja pada setiap hari boleh menyebabkan kecenderungan yang tinggi untuk mendapat kemurungan (depression), kegelisahan (anxiety) dan keterasingan daripada masyarakat (social isolation).

Peningkatan kegelisahan (anxiety)

Kajian daripada Office of National Statistics di United Kingdom mendapati bahawa orang yang berulang alik melebihi setengah jam sehala mendapat peningkatan stres dan kegelisahan berbanding orang yang berulang alik kurang daripada setengah jam atau tidak berulang alik langsung. Walaupun rutin ini tidak dapat dielakkan, tekanan atau rasa tidak suka akan perjalanan pergi balik kerja boleh dikurangkan dengan mendengar radio atau lagu, atau membaca buku sekiranya menaiki pengangkutan awam.

Kebahagiaan dan kepuasan hidup berkurang

Kajian juga mendapati orang yang berulang alik kerja, tak kira sama ada perjalanan yang jauh atau dekat mengalami pengurangan kebahagiaan dan kepuasan hidup berbanding orang yang langsung tidak berulang alik. Manakala orang yang menaiki bas selama 30 minit atau lebih lama sering dikaitkan dengan tahap kepuasan hidup yang paling rendah sekali.

Peningkatan tekanan darah untuk sementara

Bergerak ke tempat kerja pada waktu puncak – terutamanya apabila anda rasa mungkin akan terlewat – boleh menyebabkan kenaikan sementara tahap stres yang mencanakkan tekanan darah, walaupun tekanan darah sebelumnya normal sahaja. Satu kajian juga daripada University of Utah, mereka menjalankan eksperimen dengan menetapkan peserta kajian dalam senario sedang memandu.

Para peserta diberitahu yang mereka terlambat ke tempat kerja dan ada ditawarkan insentif kewangan untuk mereka sampai ke tempat kerja secepat mungkin. Separuh daripada mereka diletakkan di trafik yang sesak, dan separuh lagi diletakkan di trafik yang tidak sesak. Peserta yang memandu di trafik yang sesak dilaporkan mengalami tahap stres yang tinggi, termasuk juga tekanan darah yang meninggi.

Sekiranya anda sentiasa rasa sentiasa nak cepat sampai ke tempat kerja, lebih baik bertolak awal sebelum waktu puncak. Walaupun anda akan sampai dalam tempoh masa yang sama seperti waktu puncak, sekurang-kurangnya anda tidak rasa stres dan bimbang.

Tekanan darah anda meningkat dari semasa ke semasa

Walaupun ada peningkatan tekanan darah secara sementara semasa memandu dan kembali normal di luar waktu pemanduan, tekanan darah tetap akan naik untuk jangka masa yang panjang. Kajian di Texas terhadap 4,297 orang mendapati – semakin jauh tempat tinggal, semakin lama tempoh perjalanan, semakin tinggi tekanan darah mereka.

Stamina kardiovaskular menurun

Kajian yang sama di Texas mendapati semakin lama perjalanan ke tempat kerja, semakin rendah tahap stamina kardiovaskular dan aktiviti fizikal. Kekurangan pada aktiviti dan stamina kardiovaskular memberikan kesan kepada tidak baik pada kesihatan jantung.

Tidur terganggu

The Regus Work-Life Balance Index untuk tahun 2012 mendapati mereka yang memandu selama lebih 45 minit sehala dilaporkan mengalami kualiti tidur yang rendah dan juga mengalami keletihan yang bersangatan berbanding dengan orang yang memandu pada jarak dan tempoh yang lebih pendek.

Sakit belakang

Menghabiskan berjam-jam seminggu dalam keadaan duduk ketika memandu sama ada sebagai pemandu atau penumpang bakal mendatangkan kesan buruk pada postur badan bahagian belakang anda. Sebahagian besar akan mengadu sakit belakang dan tengkuk kerana terlalu lama memandu.

15 Jun 2020 pula merupakan pembukaan semula sesi persekolahan yang akan menyebabkan jalan raya bertambah sibuk seperti sebelum PKP lagi. Maka rancanglah waktu perjalanan pergi dan balik kerja supaya ia tidak mengganggu kesihatan kita.

RUJUKAN:

Carolyn Kylstra. (2014). 10 Things Your Commute Does to Your Body. Time. https://time.com/9912/10-things-your-commute-does-to-your-body/

N.A. (2018). How Does That Work Commute Affect You? Passport Health. https://www.passporthealthusa.com/employer-solutions/blog/2018-3-how-does-that-work-commute-affect-you/

Annette Schaefer. (2005). Commuting Takes Its Toll. Scientific American Mind. https://www.scientificamerican.com/article/commuting-takes-its-toll/


Visi Dan Misi Wancorp

Sebagai sebuah syarikat yang ditubuhkan oleh Johor Corporation (JCorp), visi Waqaf An-Nur Corporation Berhad (WANCorp) amat jelas iaitu memartabatkan WANCorp sebagai institusi waqaf yang memperkasa ekonomi ummah. Dan jika dilihat secara terperinci, visi ini boleh dipecahkan kepada beberapa perkara:

c) menyumbang kepada kejayaan dengan melaksanakan tuntutan amar makruf nahi munkar iaitu melakukan kebaikan dan meninggalkan larangan-Nya.

Misi WANCorp ialah menjadikan WANCorp sebagai satu institusi wakaf berdikari dan profesional selaras dengan agenda dan wawasan kerajaan. Untuk mencapainya, berikut pecahan misi WANCorp:


Trump Hampir Dir*cun

Ada sebab kenapa pihak Secret Service sentiasa berwaspada untuk menjaga Presiden Amerika Syarikat. Satu hari pun mereka tidak boleh leka. Dunia mengingati nasib malang yang menimpa John F. Kennedy.

Tetapi bukan semua orang tahu bahawa ada cubaan membvnuh ke atas hampir setiap Presiden Amerika Syarikat. Dijangka terdapat 19 cubaan untuk membvnuh Barack Obama, yang tidak membawa suara kebencian seperti Donald Trump.

Sebelum kemenangan pilihan raya pada tahun 2016 lagi, ada orang cuba membvnuh Trump.

Semasa berkempen di Las Vegas, seorang warga British cuba mengambil sepucuk p1st0l daripada anggota polis bertugas.

Michael Steven Sanford mengaku berniat untuk membvnuh Trump untuk menghalangnya daripada memenangi pilihan raya.

Dua tahun kemudian seorang pesara t3ntera mengutuskan sepucuk surat kepada Trump. Di dalam sampul tersebut, William Allen meletakkan kacang kastor yang dikisar.

Surat ini dipintas pihak Secret Service yang juga mendapati kandungan ricin dihantar Allen kepada Setiausaha Pertahanan dan Ketua Operasi Laut.

Jadi bagi Trump, cubaan membvnvh ini sudah menjadi perkara biasa.

Sama seperti demam pilihan raya 2016, kali ini pun beliau disasarkan seorang warga asing. Pihak Secret Service telah memintas sepucuk surat yang dihantar dari Texas (ataupun Canada).

Mengikut prosedur yang sama, surat ini dihimpun di sebuah tempat rasmi yang akan menjalankan ujian udara (untuk mengenalpasti jika ada bahan merb4haya).

Pihak Secret Service mendapati surat tersebut mempunyai kandungan ricin.

Apa Itu Ricin?

Amerika Syarikat sering menggunakan minyak kastor bagi tujuan perubatan, perindustrian, penjagaan kulit dan masakan. Ia dibuat daripada kacang kastor, yang mempunyai bahan toksik.

Tetapi proses pemanasan boleh mengh4puskan bahan tersebut, sekali gus selamat digunakan. Namun proses kacang kastor mempunyai bahan buangan yakni sejenis r4cun bernama ricin (Tosh, 2019).

Ricin selalunya digunakan secara semburan atau campuran dalam makanan. Sehingga hari ini, tiada penawar untuk ricin (Health NY, 2005).

Siapa Yang Hantar?

Sekitar tahun lepas, seorang pengguna Twitter bernama Pascale Ferrier memuatnaikkan suatu ciapan yang berbaur hasutan. “Aku baru baca ciapan ni. Aku setuju (Trump patut dit3mb4k di muka)… tiada siapa buat apa-apa… sudah tiba masanya untuk ubah! #bvnuhtrump.” (O’Connell, 2020).

Ferrier merupakan seorang warga Canada yang amat membenci Trump. Namun jauh berbeza daripada orang lain (yang juga membenci Trump), Ferrier mengambil tindakan sendiri.

Pada Mac 2019, beliau sudah dib3rkas di Mission, Texas, kerana memiliki senj4ta tanpa permit dan lesen memandu palsu.

Semasa dalam t4hanan, pihak berkuasa Amerika Syarikat mendapati visa Ferrier telah luput. Kesalahan berangkaian ini menyebabkan Ferrier diusir pulang ke Canada.

Sesudah balik, Ferrier buat hal dengan menghantar surat ber4cun kepada White House (untuk Trump) dan didapati dua pucuk surat lagi kepada pejabat polis dan pusat t4hanan di Texas.

Apa Tindakan Undang-Undang?

Berdasarkan hvkuman yang dijatuhkan terhadap pelaku-pelaku jen4yah lain, Pascale Ferrier boleh dip3njarakan selama 25 tahun.

Semasa pentadbiran Barack Obama, seorang lelaki dari Mississippi bernama J. Everret Dutschke telah menghantar surat mengandungi ricin kepada Obama dan seorang senator Republikan yang dijangka untuk mem3rangkapkan seorang pesaing politik (Benner, 2020).

Obama juga disasar Shannon Richardson yang juga menghantar surat mengandungi ricin.

Karier berlakon Richardson mudah kata tamat begitu saja selepas beliau didapati bersalah (dalam percubaan untuk mem3rangkapkan suaminya sendiri). Richardson dip3njarakan selama 18 tahun (Fernandez, 2014).

RUJUKAN:

Benner, K. (2020, September 19). Ricin is said to have been sent to the White House. The New York Times.

Fernandez, M. (2014, Julai 16). Texas: Actress Gets 18-Year Sentence in Ricin Case. The New York Times.

Health NY. (2005). The Facts About Ricin.

O’Connell, O. (2020, September 23). ‘It’s time to change! #(ditapiskan)trump’: Deported Canadian (ditapiskan) for sending ricin to Trump may have tweeted about (ditapiskan) days earlier. The Independent UK.

Tosh, P.K. (2019, Mac 20). Ricin (ditapiskan). Mayo Clinic.